qundao/data-zh-poetry huggingface dataset:
黄公涧
作者：王立道
朝代：明

积雨千峰润，飞流百道悬。穿林惊宿鸟，激石乱鸣蝉。□□□□□，□□□□□。□□□楚相，陵谷自依然。
圣驾阅城
作者：王章
朝代：明
体裁：五言律诗

秋色当楼满，崇闉奠帝居。虎门横雉堞，凤吹导龙舆。峻坂云临近，封泉地络舒。翠华回辇处，嵩舞遍丹除。
读书篁川偶咏
作者：王章
朝代：明
体裁：五言绝句

竹里起茶烟，白云堆满屋。何处桔槔声，园丁灌花木。
归思
作者：王端
朝代：明
体裁：七言律诗

崎岖客路自今难，造化茫茫狎弄丸。稚子无官骑竹马，英雄有泪洒金鞍。徒删白蠹千篇古，未割青毡半席寒。我亦扁舟思故国，春风吹绿下长干。
江干
作者：王端
朝代：明
体裁：五言律诗

玉乳严滩雪，金枝禹穴梅。十年携研过，三度带帆回。雄剑吴星耀，奇书赵璧开。苍苍松路湿，屐齿印莓苔。
秋海棠
作者：王端
朝代：明
体裁：五言律诗

美人出秋水，颜色类春花。解语含风致，芳心淡月华。浓妆红映玉，小睡碧翻霞。无限深宵露，盈盈清泪斜。
寓江西泥田周氏祠
作者：王粹
朝代：明

客里风光意若何，沂滨堂上见巍峨。远山烟扫画图见，乔木春浓鸟雀歌。篆石有文官派远，竹床无暑晚凉多。分明人物衣冠盛，何幸身从此地过。
舟次南康早发
作者：王粹
朝代：明

清风一棹泊南康，万里江山曙色凉。野寺起僧钟韵早，邮亭归使马蹄忙。西溪流水催舟急，南岭飞云望眼长。无限乡心关不住，且将吟兴付奚囊。
解任上马太守
作者：王粹
朝代：明

谁言西粤满城花，我到东江日已斜。古洞云深藏怪石，晚林风烈蹙归鸦。宦途牢落心偏急，王事驰驱鬓易华。惟有黄堂清夜月，馀光垂照散人家。残云落日满东江，入夜乡心益渺茫。蕉鹿岂知成幻梦，莼鲈偏若滞殊方。一朝宠渥君恩重，万里飘零客路长。幸有天风送行力，不妨人笑独归航。六十功名叹劫灰，岁时人事两相催。思归梓里心如醉，忆别黄堂首重回。圣世自知容懒散，清时谁谓弃庸才。关心争似忘机好，归去榕阴卧钓台。
解任上马太守·其一
作者：王粹
朝代：明

谁言西粤满城花，我到东江日已斜。古洞云深藏怪石，晚林风烈蹙归鸦。宦途牢落心偏急，王事驰驱鬓易华。惟有黄堂清夜月，馀光垂照散人家。
解任上马太守·其三
作者：王粹
朝代：明

六十功名叹劫灰，岁时人事两相催。思归梓里心如醉，忆别黄堂首重回。圣世自知容懒散，清时谁谓弃庸才。关心争似忘机好，归去榕阴卧钓台。
解任上马太守·其二
作者：王粹
朝代：明

残云落日满东江，入夜乡心益渺茫。蕉鹿岂知成幻梦，莼鲈偏若滞殊方。一朝宠渥君恩重，万里飘零客路长。幸有天风送行力，不妨人笑独归航。
送同寅王三尹归豫章
作者：王粹
朝代：明

岩花灼灼黍离离，正我东桥送客时。一曲骊歌情不尽，岭南天外白云飞。
郊居
作者：王素云
朝代：明

满望苍藤趁晚晴，残蝉衰柳不禁鸣。花间烧叶茶烟湿，竹底篝灯露气清。月向水中流夜色，风从芦里撼秋声。凭谁借得飞云履，不惮崎岖上玉京。
渡钱塘喜晴
作者：王素娥
朝代：明

风微月落早潮平，江国新晴喜不胜。试看小舟轻似叶，载将山色过西陵。
独愁
作者：王素娥
朝代：明

黄昏愁听雨萧萧，挑尽残灯夜寂寥。彩线罢拈肠欲断，薰笼香冷火应消。
闷怀
作者：王素娥
朝代：明

妾泪非易弹，乡关渺千里。世事与愁肠，相对何人语。
黄昏
作者：王素娥
朝代：明

阶下蛩吟又暮秋，倚阑独立恨悠悠。几多心事三年泪，忍向珊瑚枕上流。
承召乡饮不赴和陈黄两茂才联赠韵
作者：王綵
朝代：明

郁郁穷居志独行，只缘狂野更衰颜。名浮有忝英才荐，性僻何堪世教关。惭效冠裳登圣域，惯随蓑笠入樵山。凭君为我专辞谢，揖逊趋跄自觉难。
赠幕史粹公罢政归钓鳌台
作者：王纥
朝代：明

衣冠盛世正堪期，底事南归倚钓矶。风暖池亭春酒熟，秋清溪月晚鲈肥。身闲鳌海重开径，化洽乌城不闭扉。回首渺微天万里，清辉夜夜绕皇畿。
下第潞河舟中与李同年分赋
作者：王纬
朝代：明

更将出处与谁谋，自幸还同李郭舟。每籍高谈延好兴，肯延俗债惹閒愁。鸟于江上来还去，云向山头起复收。笑我别来身渐远，尚凭清梦到皇州。
元宵次弟文哲韵
作者：王纬
朝代：明

忽忽年光不可招，人间佳节又元宵。杯倾燕北三更乐，心逐江南万里遥。灯火交辉今阆苑，埙篪迭奏古箫韶。天伦乐事如良夜，秉烛閒游万虑消。
舟泊扬州写怀
作者：王纬
朝代：明

行尽江湖路未休，风花牵引过扬州。一年归客三杯酒，两岸啼莺半叶舟。每为别离频入梦，肯因贫贱浪生愁。长安回首知何处，倚遍篷窗看水流。
八桂分香
作者：王纶
朝代：明
体裁：七言律诗

香彻亭除影淡横，丛丛八桂列分明。月来似见霓裳舞，风动如闻药杵声。天上吴刚原负谪，人间窦禹浪成名。高攀见说丹梯在，听取窗前问墨卿。
凿岩分翠
作者：王纶
朝代：明
体裁：七言律诗

劈破云根径入迷，红尘分隔断前溪。山空月浸琉璃冷，地僻人惊翡翠啼。松竹同遮岚气薄，薜萝杂遝野云低。塞声欲寄征鸿少，衡岳遥连庾岭西。
夕阳岩
作者：王纶
朝代：明
体裁：七言绝句

岩落金乌影半收，牧童归去笛横牛。鲁阳千载戈犹在，挽却馀光为岳留。
庭松垂露
作者：王纶
朝代：明
体裁：七言律诗

松偃庭空月色寒，数枝垂滴露漙漙。金陵染帛翻成翠，汉苑承珠枉用盘。秋白严凝光自润，晓红沆瀣气初乾。明时得此真嘉瑞，寄语金吾莫放观。
望仙亭
作者：王纶
朝代：明
体裁：七言绝句

昨日青牛已度关，望中何处可追攀。交梨火枣凭谁话，风满亭除月满山。
果老岭
作者：王纶
朝代：明
体裁：七言绝句

悟入元机变化多，蹇驴几度踏云过。分明岭上留仙迹，千载宁知真赝何。
桃水流香
作者：王纶
朝代：明
体裁：七言律诗

扑扑香流片片红，天台疑在此溪中。一枝两枝寒食雨，千朵万朵石龙风。掩映蒸霞几昏晓，飘摇丹粉自西东。相看莫谢人争赏，花样年来渐不同。
步云路
作者：王纶
朝代：明
体裁：七言绝句

谁将石磴列层霄，迢递分明步步高。欲上斗牛深处去，满身香露湿宫袍。
登恒山
作者：王纶
朝代：明
体裁：古风

浑源自古雄朔方，突兀岩峰尖似削。个中高大者恒山，插破云霄无地著。碧潭春泛龙泉涌，瑶草香迷望他岭。紫芝峪冷九天霜，琴棋台聚三山景。步云路转数百折，通元谷高数百叠。夕阳岩畔色苍茫，白虎峰前光皎洁。四时噫气林梢吼，翠霭苍霜封洞口。我来振衣千仞冈，依稀踏遍无何有。顾瞻云外伊吾北，夷夏分明两地隔。虎豹深藏风自生，远惊胡马潜踪迹。俯视群山势拱耸，保障云中千万井。月明拍落胡笳声，春老人锄桑柘影。古来谁表名山镇，经国分疆人说舜。来游来祭察民风，非若穆王誇八骏。当年飞石到曲阳，风随石去吹天香。圣人作兮重封禅，至今两地年年草木沾馀光。
登恒山和邵邽韵
作者：王纶
朝代：明
体裁：七言律诗

闻说恒山似岱宗，云根无气不相通。奠安冀北三千里，橐籥云中第一功。白虎峰高松挂月，紫芝峪老鹤乘风。一从镇表重华后，撑拄元天半壁雄。
白云堂
作者：王纶
朝代：明
体裁：七言绝句

小堂何事傍孤峰，满地铺云任扫风。出岫无心閒舒卷，肯将暮雨捲帘栊。
白虎峰
作者：王纶
朝代：明
体裁：七言绝句

碧玉簪头挑玉蓉，几堆怪石几株松。望中彷佛峰如虎，浪说仙踪虎化峰。
白龙洞
作者：王纶
朝代：明
体裁：七言绝句

小洞原非灵物藏，野云未许乱飞扬。终当力捲沧溟水，化作商霖雨万方。
石脂图
作者：王纶
朝代：明
体裁：七言绝句

此石应为天下奇，光摇五彩腻如脂。谁知造化钟灵处，争似王维画妙时。
碧峰嶂
作者：王纶
朝代：明
体裁：七言绝句

簇簇琳琅上下连，登临无奈断崖悬。分明一柱山头立，擎拄云中尺五天。
通元谷
作者：王纶
朝代：明
体裁：七言绝句

径连瑶草光无际，水泛胡麻春几经。幻化不知天地老，任教门外送山青。
龟池春涨
作者：王纶
朝代：明
体裁：七言律诗

半亩方塘一镜空，许多石甃六街东。卷舒云月涵泓外，变化鱼龙荡漾中。雨后沤添浮藻绿，风来点湿落花红。临流欲把尘缨濯，清比沧浪恐未同。
万木图歌为杨庶子荣勉仁
作者：王绂
朝代：明

君不见窦十郎。灵椿丹桂何芬芳。又不见三槐王。子孙世显必可望。君家万木不可当。乃知令祖种德心孔臧。乐善行义于其乡。屡尝发廪赒饥荒。一乡之人无流亡。乡人感德心弗忘。为公种树家山阳。树高应得千尺强。愿公之身寿而康。树材应得成栋梁。愿公之后繁且昌。种来不知今几霜。昂霄耸壑森成行。孙枝茂衍不可以数计，但见漫山亘岭烟苍苍。至今乡之人，蒙惠曷可量。生为室庐死棺椁，随教适用不取偿。皇天报应何昭彰。生君际遇当明良。功名足为亲显扬。两京侍从登岩廊。职当辅导居春坊。六卿剑履参翱翔。林峦因之重出色，泉石自此增辉光。我能为君染彩翰、调玄浆。写出君家之万木，混融元气搜冥茫。蛟龙骞举霭云雾，凤凰飞舞鸣琳琅。须臾展挂君之堂。祥风佳气来四傍。请君勿异吾言狂。等閒莫作图画张。君恩先德寓于此，俨然如在其洋洋。君当扫地更焚香。瞻对载拜什袭藏。子孙百世存羹墙。奇材大用殊未央。呜呼奇材大用殊未央。
三次前韵
作者：王绂
朝代：明

天近都城暑不炎，晚来凉气雨馀添。楼台何处秋横笛，机杼邻家夜织缣。吟对篆烟凭曲几，卧看银汉傍虚檐。翻思褦襶江南日，冠服何繇得整严。
上邑宰韩相公三十韵
作者：王绂
朝代：明

朝廷分郡邑，守令职群英。列宿郎官象，亲民父母情。学能知大体，志在不虚声。廉介寒冰洁，襟怀夜月明。牛刀才小试，骥足暂淹程。木铎来东鲁，弦歌亚武城。下堂延德齿，分俸给孤焪。待吏如奴仆，同官若弟兄。得人无不举，守节尽皆旌。厚俗行乡饮，矜农缓赋征。薄徭犹念重，疑罪必从轻。懦弱皆能立，豪强莫敢撄。便期销狱讼，何必事笞榜。退食亲琴瑟，横经难友生。礼仪全考古，动静一于诚。鬼泣淫祠毁，神歆正典行。黉宫登俊乂，坛社洁牢牲。蝗旱随时雨，阴霾不日晴。野人多颂德，朝士素知名。百废咸兴葺，群黎享太平。市廛泉涌货，郊墅屋连甍。烟草人閒牧，花村犬不惊。酒肴欢伏腊，温饱乐蚕耕。独叹还家客，尝为守塞兵。病躯来绝域，悲涕省先茔。牢落伤弓鸟，漂流汎海萍。无因舒羽翼，徒切羡鲲鲸。燕石终身误，吴丝上鬓萦。年华留莫挽，志业苦无成。安得除边籍，相容列下氓。
东昌与陈德耔夜别
作者：王绂
朝代：明

匆匆客路边，不得共留连。公馆灯前酒，王程月下船。孤城横旷野，断雁落平川。别后重相忆，应知夜不眠。
中秋卧病
作者：王绂
朝代：明

今夜中秋月自圆，病躯谁复对婵娟。清光深有怜人意，转入斜窗落枕边。
中秋宴集分韵得青字
作者：王绂
朝代：明

秋半露初白，月高天更青。相逢如此夜，不饮若为醒。急管奏清响，长筵列广庭。百年能几会，杯到莫留停。
中秋对月
作者：王绂
朝代：明

皎皎冰轮对客圆，客心相对两堪怜。清光此夜异常夜，狂兴近年非少年。弟戍边城劳别梦，儿留乡井望归船。一家骨肉分三处，应共感怀多未眠。
中秋对月追忆去年诸公遂有存没升沉之感因成近体一首
作者：王绂
朝代：明

中秋已过半，芳樽谁共亲。可怜今夜月，空忆去年人。得失蕉间鹿，存亡草上尘。挥杯劝孤影，只合伴閒身。
中秋玉堂宴集分韵得霄字
作者：王绂
朝代：明

素秋已云半，清风涤炎歊。况兹良夜月，清光湛层霄。玉堂有仙侣，觞咏集英寮。不以残朽遗，折简频见招。颓然顾我影，白发何萧萧。道同话自契，意适兴弥超。佳章比金石，迭奏谐云韶。匪徒惬清赏，所乐际昌朝。沈沈漏将曙，迟迟斗转杓。良会自忘寐，讵谓永兹宵。
丰城剑气
作者：王绂
朝代：明

牛斗有佳气，分明见龙光。张华固能识，神物终难藏。
为乡人写碧梧翠竹
作者：王绂
朝代：明

旧栽梧竹映吾庐，一别于今十载馀。清夜几番归梦里，绿阴池馆雨萧疏。
为刘孟功写双竹
作者：王绂
朝代：明

笋已成竿照眼青，两郎深慰若翁情。谁言玉谢阶庭下，玉树芝兰独擅名。
为刘竹深题云山图
作者：王绂
朝代：明

白云缥缈山嵯峨，幽人茅屋岩涧阿。玉田瑶草暖烟碧，落花流水春风和。采松酿酒正堪醉，扫石弄琴还自歌。何当结邻成两叟，杖藜日日频相过。
为夏以廉写松于扇
作者：王绂
朝代：明

宠拜秦封未足誇，昂霄耸壑势槎牙。扫烟曾见烧成墨，酿酒常思剩采花。夜静风声惊鸟雀，月明林影写龙蛇。携归好为而翁寿，岁晚相看色转嘉。
为夏叔度写葡萄于雪洲之上因赋叙别
作者：王绂
朝代：明

我生负气尤好奇，襟怀抑塞蟠蛟螭。屡遭屈折莫我知，向人委顺长低垂。倘尔逢君雪洲上，酌我凉州寄来酿。醉倾墨汁为君涂，一吐胸中气千丈。维时雨歇凉风生，薄阴零乱纵复横。蛰龙蜕骨冷云湿，骊珠出海秋蟾明。坐间观者皆惊讶，何繇宝帐人间挂。恐令痴眼起贪心，主者收藏始知画。知我如君能有几，此术聊将游戏耳。白鸥湖海一身轻，长揖谢君吾去矣。
为夏雪洲舟中屏上写竹
作者：王绂
朝代：明

一剪轻云落小舟，漫将书法效湖州。清游便欲邀坡老，雅好还宜载子猷。篷底影横湘浦月，灯前声带海门秋。兴来欲作长竿去，钓却连鳌访十洲。
为姚生题终养堂
作者：王绂
朝代：明

姚生美昆季，孝养怡亲颜。嘉味极甘旨，彩衣舞斓斑。慈乌堂下啼，斜阳薄西山。所思得终养，区区百年间。百年复能几，离会尤相关。来日良可爱，去日难再还。美哉孝子心，及时常追欢。嗟予命独舛，怙恃早已艰。何繇奉百年，未得供一餐。因君欲题赠，使我摧心肝。
为宣指挥题枯木竹石
作者：王绂
朝代：明

修竹娟娟净如洗，古木槎牙半空倚。莫嫌怪石长苍苔，当年曾中将军矢。将军年少多奇勋，平生意气凌秋云。他年太史书勋业，汗简须当用此君。
为家兄以中写归乐图并赋诗以寄
作者：王绂
朝代：明

半生行役走风尘，年老还家乐更真。遥想岁时欢聚处，可能相念未归人。
为张生写竹
作者：王绂
朝代：明

生也才弱龄，骨气已拔俗。青衿三尺强，对客瑩如玉。颇亦好清事，揖我求写竹。我方困尘途，怀抱苦烦燠。翰墨交久违，砚破笔已秃。怜渠意甚勤，聊为扫新绿。生能会我心，进益必宜笃。切磋与琢磨，更请歌淇澳。
为张生写竹
作者：王绂
朝代：明
体裁：古风

生也才弱龄，骨气已拔俗。青衿三尺强，对客莹如玉。颇亦好清事，揖我求写竹。我方困尘途，怀抱苦烦燠。翰墨交久违，砚破笔已秃。怜渠意甚勤，聊为扫新绿。生能会我心，进益必宜笃。切磋与琢磨，更请歌淇澳。
为徐学正曦叔寄题其尊翁晚香卷
作者：王绂
朝代：明

徐君素高尚，雅志难适俗。慕彼柴桑翁，种此篱下菊。黄花秋正繁，白酒时一漉。一觞聊独倾，三嗅仰馀馥。有儿抱遗经，典教濂溪曲。迎养固靡遑，时奉千里禄。较之五男儿，此时亦已足。何当结比邻，岁晚相往复。
为楮府高先生赋牧云歌
作者：王绂
朝代：明
体裁：古风

我闻黄初平，牧石惊其兄。至今山中石，尚作羝羊形。又闻苏子卿，风雪牧北庭。辛勤十九年，犹持汉家旌。未闻牧云谁氏子，牧云自号逃其名。云中所牧竟何物，以云为牧何所凭。比之牧石仙，犹乃系尘缨。意为牧云人，足不到边城。但见长裾曳侯第，傍人指是侯门英。静中默与元气会，雄谈四座风雷惊。端倪变化竟莫测，显晦孰可知其情。得非当年豢龙氏，驯致神物驱幽灵。丰隆施鞭掣明电，天吴出浪翻沧溟。厥术乃至是，厥德良可称。吾将荐之达，天府游帝廷。好施霖雨苏苍生呜呼，好施霖雨苏苍生。
为楮府高先生赋牧云歌
作者：王绂
朝代：明

我闻黄初平，牧石惊其兄。至今山中石，尚作羝羊形。又闻苏子卿，风雪牧北庭。辛勤十九年，犹持汉家旌。未闻牧云谁氏子，牧云自号逃其名。云中所牧竟何物，以云为牧何所凭。比之牧石仙，犹乃繫尘缨。意为牧云人，足不到边城。但见长裾曳侯第，傍人指是侯门英。静中默与元气会，雄谈四座风雷惊。端倪变化竟莫测，显晦孰可知其情。得非当年豢龙氏，驯致神物驱幽灵。丰隆施鞭掣明电，天吴出浪翻沧溟。厥术乃至是，厥德良可称。吾将荐之达，天府游帝廷。好施霖雨苏苍生呜呼，好施霖雨苏苍生。
为江阴赵以清题捕鱼图
作者：王绂
朝代：明

潮痕日日到门前，供具时时喜斫鲜。记得寻君秋色里，邻家多是捕鱼船。
为游伯瑰题静观卷
作者：王绂
朝代：明

群动日扰扰，何由止嚣烦。我心一以静，庶或澄其源。天高四山寂，日落孤云骞。至理无不在，朝市同丘园。君应领斯妙，吾亦忘吾言。
为王彦本题乐善堂
作者：王绂
朝代：明

万类既莫齐，人生有贤愚。所趋各异向，所乐亦已殊。仰惟古圣哲，动与道谊俱。穷巷虽饮水，寸心常有馀。咄彼夸毗人，多贪竟忘劬。苟得适暂欣，旋踵即忧虞。吾宗有佳士，近寓都城居。形迹隐廛市，心志在诗书。生业惟足用，何尝逞丰腴。有妻主中馈，有子从师儒。老老复幼幼，一家常宴如。我适扈跸来，相延过其庐。新酒初泼醅，时羞问园蔬。维时春正好，芝兰满阶除。累觞不知醉，宾主情怡愉。谱牒未暇论，亦足叙友于。高堂扁乐善，此语良不虚。酒阑袖出卷，辞章揖我须。我惟三槐泽，今尚蒙沾濡。后裔能不坠，其亦在子欤。愿言崇令德，始终永无渝。
为翰林典籍沈民则题乐琴书处
作者：王绂
朝代：明

沈君搆华轩，藏书复藏琴。书以载古道，琴以传古音。古人不可见，唯此悦我心。我心既自悦，外虑俱销沈。凉生深竹净，日转高梧阴。弦诵苟世守，奚须满籯金。
为荥阳宰沈彦初写竹
作者：王绂
朝代：明

宜风宜雨又宜烟，一度相看一洒然。有此信知人不俗，绝胜栽柳向门前。吏散庭空罢晓衙，湘帘深映翠交加。清风一榻琴三弄，笑却河阳满县花。
为荥阳宰沈彦初写竹·其一
作者：王绂
朝代：明

宜风宜雨又宜烟，一度相看一洒然。有此信知人不俗，绝胜栽柳向门前。
为荥阳宰沈彦初写竹·其二
作者：王绂
朝代：明

吏散庭空罢晓衙，湘帘深映翠交加。清风一榻琴三弄，笑却河阳满县花。
为袁将军题梅轩卷
作者：王绂
朝代：明

我家旧业梁溪滨，雪晴溪上梅花新。琼林皎皎映书屋，天然富贵谁言贫。花时倍觉多宾友，经月劳劳事诗酒。满座香风半醉时，一帘皓月微吟后。自从承荐游京乡，十载看花白玉堂。贞操久应心似铁，风流其奈鬓成霜。今年扈从来幽蓟，扑面缁尘满衣袂。欲觅梅花杳莫闻，江南驿使凭谁寄。春到都城十万家，管弦处处声呕哑。不识冰姿尚清素，只知艳质争繁华。朝来雪花如手大，兴来不管貂裘破。蹇驴鞭策访袁安，不似当时闭门卧。弓矢森严枥马喧，羽林期猎穷郊原。见予一笑不复出，呼酒且共登梅轩。未始栽梅向轩下，高扁梅轩众惊讶。自说平生极爱梅，此地无梅仅堪画。画师乃是钱塘人，西湖久与逋仙邻。曾作乌台铁面使，笔端解写梅花真。嗟余久抱梅花思，感恋君恩忘归计。画中才见即相亲，分明一段家山意。惨淡枝头雪未乾，洒然清气逼人寒。君今与我心相合，莫厌敲门数借看。
为项御史题张真人所画乌台春晓图
作者：王绂
朝代：明

柏府沈沈春漏长，封章书罢动晨光。吏听乌鸟知朝候，人避青骢在道傍。花外烟开金殿迥，柳边风暖绣衣香。宦情喜托仙家笔，虎踞龙蟠识帝乡。
为黄侍读赋瑞菊
作者：王绂
朝代：明

秋英特表君家瑞，合蒂联葩色更佳。让国夷齐双节在，分金管鲍两心谐。霜凝素瓣连环玉，风动芳丛并股钗。知是花神意加倍，何妨叠日醉高斋。
九华仙掌
作者：王绂
朝代：明

群峰列如掌，传闻是九华。仙人不可见，千古閟烟霞。
九日诸友宴集分韵得将字
作者：王绂
朝代：明

塞北秋高思转伤，孤城风雨又重阳。杯盘强欲酬佳节，踪迹还惊老异乡。白发几人存故旧，黄花何处觅清香。烽尘那忍登高望，南国音书绝寄将。
二月九日瞻望大驾渡江作
作者：王绂
朝代：明

风送龙舟正落潮，山形盘踞郁岧峣。帝图久已超三代，王气何曾数六朝。樯橹中流江路迥，旌旗夹岸海天遥。只今万国歌游豫，不独康衢稚子谣。
云窝
作者：王绂
朝代：明

饙气初郁勃，炊爨复氤氲。室中久无妇，莫讶阳台云。
五月一日钦蒙赐扇上有古人嘉言皆当今名翰伏读之馀喜而赋此
作者：王绂
朝代：明

新扇初颁拜宠光，格言名翰玉成行。一时暑气都驱却，四海仁风得奉扬。皓彩照人如月样，微凉拂鬓有天香。菲材自愧浑无补，喜睹南薰物阜康。
五月蒙赐衣五端
作者：王绂
朝代：明

自知素蹇劣，谬忝列近侍。孰云载笔勤，清禁日无事。圣心念长夏，恩以絺绤赐。感激既盈襟，持归复满笥。光荣动邻曲，喜色见僮婢。服之固难忘，无补独深愧。
五老云屏
作者：王绂
朝代：明

匡庐削芙蓉，九叠云屏翠。五老惜离人，目送斜阳外。
仍翠楼为金溪赵公理赋
作者：王绂
朝代：明

若翁仙去竟如何，手植琅玕已满坡。门口直开三径入，楼中应待七贤过。昼长苍雪飘帘幕，夜静清风响佩珂。最好年年雷雨后，阶庭添得锦绷多。
从役
作者：王绂
朝代：明

鹤骨昂藏七尺身，年来趋逐困红尘。顺时语笑皆非我，在已形骸转属人。贫窭每遭同辈侮，迂疏常畏宰官嗔。独能枕上番番梦，尚与沧波白鸟亲。
代作送卓民逸归浙东迎养
作者：王绂
朝代：明

怜君忆亲苦，我亦别亲久。千里隔庭闱，孤云几回首。君今得归省，而我尚株守。惆怅送君行，潸然泪盈手。春潮浙水船，夜市兰陵酒。到家春未阑，园林正花柳。风飘莱子服，杯献蟠桃寿。此志君已遂，此乐我何有。我亦欲效君，未卜如君否。
代作送大学士黄静庵先生拜封归永嘉
作者：王绂
朝代：明

贤郎禄养正宜留，底事匆匆买去舟。世泽共推家学在，荣封重沐圣恩优。一帆烟水离京口，两岸云山过越州。遥想到家秋正好，亲朋诗酒乐林丘。
代州道中
作者：王绂
朝代：明

堪笑复堪嗟，行行路转赊。稍阴忧雨雪，才霁苦风沙。逆旅人欺客，征途犬护车。不知缘底事，沦落向天涯。
代雪洲端阳招客
作者：王绂
朝代：明
体裁：五言律诗

佳节逢端午，葵榴照眼新。君虽非饮客，我岂独醒人。綵索宁须系，蒲樽正可亲。高情如不弃，林下望车尘。
代雪洲端阳招客
作者：王绂
朝代：明

佳节逢端午，葵榴照眼新。君虽非饮客，我岂独醒人。綵索宁须繫，蒲樽正可亲。高情如不弃，林下望车尘。
作平湖秋色图题赠陆彦玘考功
作者：王绂
朝代：明

近自吴门别，而今已半年。交游心固切，霄壤迹难缘。宦况青云表，閒身白鸟边。漫图秋色去，还肯忆林泉。
倭扇谣
作者：王绂
朝代：明

倭人茧纸摺为扇，缺月生辉银满面。阙下年年多贡馀，都人重购何纷如。杭工巧黠思争利，效倭为扇浑无异。价廉百十人不慊，说是倭来方道地。倭来道便经杭州，廉价却将杭扇收。倭收杭扇堪惊怪，转眼街头高价卖。买扇还家誇扇真，街头持卖真倭人。倭人茧纸摺为扇，缺月生辉银满面。阙下年年多贡馀，都人重购何纷如。倭言我扇不欲利，只欲人间古铜器。器好年多扇亦多，犹解摩挲看款识。倭能论器不论财，尊罍彝鼎填街来。几人怀金不得扇，手中无器空徘徊。吁嗟古器日应少，倭贡年年扇来好。
偶成题画
作者：王绂
朝代：明

玉署坐凉思，野人忝簪缨。谬以染翰职，遂得陪群英。疏雨澹东旭，嘉树荫西清。乐兹馆阁静，悠然抱閒情。于焉弄豪素，涧谷纷纵横。幽径遵曲岸，鸣泉绕孤亭。同游固未暇，寓目犹可并。菲才惜何补，生幸承休明。
元夕赐宴观灯应制
作者：王绂
朝代：明

紫禁春回景物饶，千官陪宴赏元宵。楼台和影来三岛，灯月交辉彻九霄。锦队喧时呈角抵，翠华临处奏箫韶。太平气象年年好，万国讴歌仰圣朝。人间元夕喜天晴，况复繁华在帝京。凤辇遥临双阙迥，鳌山高耸万灯明。春风车马填都市，夜月笙歌满禁城。不是吾皇重时令，要同黎庶乐升平。翠耸鳌山对阙开，万灯森列映楼台。初疑星宿薇垣聚，又见神仙阆苑来。火线走空飞夜电，香车填道动春雷。臣民共乐恩光里，愿献吾皇万寿杯。望近仙家十二城，君王元夜宴瑶京。月华且让灯毬起，春色先从火树生。平地蓬瀛开胜槩，半天歌管奏新声。小臣愿献升平颂，万岁千秋仰圣明。
元夕赐宴观灯应制·其一
作者：王绂
朝代：明

紫禁春回景物饶，千官陪宴赏元宵。楼台和影来三岛，灯月交辉彻九霄。锦队喧时呈角抵，翠华临处奏箫韶。太平气象年年好，万国讴歌仰圣朝。
元夕赐宴观灯应制·其三
作者：王绂
朝代：明

翠耸鳌山对阙开，万灯森列映楼台。初疑星宿薇垣聚，又见神仙阆苑来。火线走空飞夜电，香车填道动春雷。臣民共乐恩光里，愿献吾皇万寿杯。
元夕赐宴观灯应制·其二
作者：王绂
朝代：明

人间元夕喜天晴，况复繁华在帝京。凤辇遥临双阙迥，鳌山高耸万灯明。春风车马填都市，夜月笙歌满禁城。不是吾皇重时令，要同黎庶乐升平。
元夕赐宴观灯应制·其四
作者：王绂
朝代：明

望近仙家十二城，君王元夜宴瑶京。月华且让灯毬起，春色先从火树生。平地蓬瀛开胜槩，半天歌管奏新声。小臣愿献升平颂，万岁千秋仰圣明。
元夜玉堂斋宿分韵得星字
作者：王绂
朝代：明

元夕正当斋宿夜，玉堂春漏隔花听。英才会合那能寐，好句赓酬不暂停。万井笙歌同皓月，九逵灯火乱繁星。明朝圣主严郊祀，伫见嘉徵集四灵。
元日早朝
作者：王绂
朝代：明

七年从事玉堂閒，又值新正立晓班。夹道旌旗严五辂，充庭犀贝杂诸蛮。和风暖入承明殿，瑞霭晴开万岁山。圣代信然无隐者，布衣都得拜天颜。
元日朝回为陈秀才写竹因题
作者：王绂
朝代：明

丹阙凤来初日上，九苞文彩动天颜。池头捉笔随摹写，只得云霄彷佛间。
全古图
作者：王绂
朝代：明

物物生成本自然，试看天地太初前。到头珍重无残缺，绝胜殷勤更去全。
公子得野鸟
作者：王绂
朝代：明

公子得野鸟，来自虞罗中。羽毛何灿灿，声音复嗈嗈。珍爱日为玩，殷勤贮雕笼。雕笼岂不贵，胜彼荆棘丛。饮啄就左右，乃足安微躬。野鸟性难驯，飞扑尤忡忡。比类忍莫同，永隔雌与雄。孰知野鸟苦，秪悦公子容。
再和前韵
作者：王绂
朝代：明

雨馀琼署不知炎，此夕多君逸兴添。灯下展书横一榻，酒边濡翰扫千缣。月惊栖鸟争喧树，风约流萤直到檐。我欲披襟同露坐，休将礼法待人严。
再用韵留别
作者：王绂
朝代：明

巴渝西上几千湾，才得停桡又促还。归路渐看京口树，吟筇难遍蜀中山。黄花老我思秋径，白简怜君缀晓班。会别人生那中料，信音须仗往来间。
再用韵留别
作者：王绂
朝代：明

西风江上促归舟，落木啼猿总是秋。愧我半生多旅寓，怜君一见即绸缪。宦情那肯轻同志，乡语偏饶访旧游。别后相思重回首，吴云迢递海东头。
写古松图寄澄江教谕蔡广文
作者：王绂
朝代：明

长年云气护奇材，鳞满霜皮蚀古苔。只恐化龙天上去，清阴不复覆书台。
写墨竹与蜀府明长史赠别
作者：王绂
朝代：明

相逢意方洽，相别情尤难。殷勤欲有赠，唯此青琅玕。矫矫苍龙安，濯濯丹凤翰。禀兹拔俗韵，高拂青云端。愿言君子心，冰霜同岁寒。
写墨竹遗人
作者：王绂
朝代：明

满几秋阴落砚池，漫涂烟雨墨淋漓。不工形似难持玩，一种閒情许自知。
写墨葡萄
作者：王绂
朝代：明

香墨浓翻研池汁，眼前零落秋云湿。曾看月上海天高，水冷骊龙抱珠蛰。何当酿得酒如川，日醉北窗高枕眠。底羡凉州二千石，题诗日寄瀛洲仙。
写家山图寄翰林钱仲益先生
作者：王绂
朝代：明

年来三径已荒芜，漫把归心写画图。落落书声深竹里，相过曾记敝庐无。
写家山图赠松江陆宗善
作者：王绂
朝代：明

千里家山阻道途，昔曾游处漫成图。青山断处非三泖，白鸟飞边是五湖。杨柳陂塘茆屋小，杏花村落酒旗孤。殷勤寄与同来客，此景江南彷佛无。
写画题赠苏性初归吴
作者：王绂
朝代：明

我家住锡麓，君家住吴城。相去百里近，一日孤帆程。君才日方茂，我鬓日已白。相逢一笑间，共作京华客。君今忽归去，别我将晨征。怀哉旧猿鹤，写此丘壑情。丘壑不可恋，宜奋青云志。长安三月春，沽酒待君至。
写秋林高士图并题
作者：王绂
朝代：明

我昔山中日日闲，不因临水即登山。而今役役风尘里，此趣犹存点染间。
写竹
作者：王绂
朝代：明

琅玕节节粉痕香，翡翠毵毵凤尾长。退直玉堂新月上，一帘风露晚生凉。霓旌翠葆瑞烟浮，禁籞深严近素秋。如此一枝何处见，月明凉影凤池头。凤凰池上影苍苍，退直归来月到床。见说立秋才两日，不知风露已生凉。
写竹·其一
作者：王绂
朝代：明

琅玕节节粉痕香，翡翠毵毵凤尾长。退直玉堂新月上，一帘风露晚生凉。
写竹·其三
作者：王绂
朝代：明

凤凰池上影苍苍，退直归来月到床。见说立秋才两日，不知风露已生凉。
写竹·其二
作者：王绂
朝代：明

霓旌翠葆瑞烟浮，禁籞深严近素秋。如此一枝何处见，月明凉影凤池头。
写竹于慈节堂卷
作者：王绂
朝代：明

堂前慈竹翠婆娑，堂上慈亲鬓已皤。历尽冰霜当雨露，诸缘应见锦绷多。
写竹于沈诚甫来青楼壁
作者：王绂
朝代：明

潇湘江上几千竿，雨雨风风翠欲寒。唯此一枝深有意，影随明月过林端。
写竹寄俞朝宗先生
作者：王绂
朝代：明

与君一别十年馀，每见人来问起居。尽说丰神清似竹，霜明须发影疏疏。
写竹寄匡世德先生
作者：王绂
朝代：明

别来无物寄相思，千里聊将玉一枝。老去风流仍复在，制成箫管月中吹。
写竹寄梅轩
作者：王绂
朝代：明

叶叶风生凤羽轻，冰霜不改岁寒情。凭君试向轩中看，比并梅花若个清。
写竹寄王仲渊
作者：王绂
朝代：明

几度相思目断云，乡心无那惜离群。殷勤寄语诸亲旧，衰貌年来似此君。
写竹寄琴士张逢吉
作者：王绂
朝代：明

美人昔相见，为我鸣瑶琴。初弹别鹤怨，复奏孤鸾吟。掩抑弄馀意，华堂夜沉沉。凉月照绮席，云飙度琼林。一与美人别，令我忧思深。尘嚣日盈耳，何繇涤烦襟。我欲裁嶰谷，远谐美人心。六律既已调，嘘阳翕群阴。美人如见与，先此通微忱。相期洞庭野，共奏钧天音。
写竹寄赠顾教授禄谨中
作者：王绂
朝代：明

秋声起巫峡，暝色迷湘渚。怅望千里遥，佳人渺何许。幽期邈难值，欲往复延伫。中夜独遐思，西窗飒然雨。
写竹寄赵叔平
作者：王绂
朝代：明

君家修竹绕轩居，一别而今十载馀。闻说锦绷新意好，旧时根本恐萧疏。
写竹石乔柯图寄楚南书记
作者：王绂
朝代：明

别来无处觅岩扉，城阙应知到亦稀。月冷空山禅寂夜，石龛林影一灯微。
写竹赠友人
作者：王绂
朝代：明

雨过南坡翠藓深，几竿苍玉弄春阴。当年新种才生笋，闻说而今已作林。
写竹赠廖纪善
作者：王绂
朝代：明

霜风动高秋，草木抱悽恻。唯此幽篁枝，含翠终自得。虚心养直气，劲节凌寒色。持以赠君子，愿言崇令德。
写竹赠李大理汝成
作者：王绂
朝代：明

忆昔曾同客帝畿，十年游宦子先归。可怜慈母堂前竹，无复清阴映綵衣。
写竹赠王孟彬纪善
作者：王绂
朝代：明

昔我王子猷，襟怀澹而冲。独结此君好，弥久情愈隆。不可一日无，珍爱金玉同。有竹辄宜造，肯令通主翁。我亦抱兹癖，豪缣托幽丛。遐躅邈难继，与君挹清风。
写竹送张思安佥宪陕西
作者：王绂
朝代：明

雪满关山路不分，绣衣骢马出都门。此君岂独风霜操，到处应推雨露恩。
写竹送张文惠归梁溪
作者：王绂
朝代：明

退直归来腕已劳，因君灯下又挥毫。持归好向人间说，拾得池头綵凤毛。
写竹送袁文理之官湘阴
作者：王绂
朝代：明

一官千里去江南，写赠琅玕酒半酣。彷佛苍龙挟飞雨，散将春意满湘潭。
写竹题寄华叔端
作者：王绂
朝代：明

我昔寻君扣竹扉，醉中曾写竹间诗。别来几度空相忆，多在青灯听雨时。不到君家已十霜，种来修竹倚云长。月明满地萧萧影，想见幽人咏晚凉。
写竹题寄华叔端·其一
作者：王绂
朝代：明

我昔寻君扣竹扉，醉中曾写竹间诗。别来几度空相忆，多在青灯听雨时。
写竹题寄华叔端·其二
作者：王绂
朝代：明

不到君家已十霜，种来修竹倚云长。月明满地萧萧影，想见幽人咏晚凉。
写竹题赠举人柯启晖归南京卒业
作者：王绂
朝代：明

腊尽都城奈别离，岁寒人赠岁寒枝。恩承雨露应非偶，影拂云霄自有时。耐久情怀交后见，出尘标格静中宜。珊然鸣佩天风响，它日相期在凤池。
凤台春色
作者：王绂
朝代：明

台上凤凰鸣，朝阳树色明。停舟一登眺，春意满都城。
出塞述怀
作者：王绂
朝代：明

欲扣天关杳不通，身投荒服远从戎。王孙谁复哀韩信，行伍何繇拔吕蒙。风折布棱边地冷，月明笳吹塞楼空。丹心去去终期报，卑下那能得战功。
分翠轩为弘道赋
作者：王绂
朝代：明

邻舍屋头多种竹，知君庭下不须移。月斜送影来虚牖，雨后行鞭过短篱。一榻清风难独赏，两家幽致共相宜。余今亦有王猷癖，直造宁论主者谁。
分题得彭蠡湖送施员外之南康太守
作者：王绂
朝代：明

天开一鉴列云屏，相去南康里许程。夜静滩声喧郡郭，日长波影动檐楹。联翩雁阵惊秋早，远近渔歌起月明。帘捲黄堂吟对处，君心应许共澄清。
初度
作者：王绂
朝代：明

此日逢初度，长年客帝乡。两京叨扈从，四海共安康。振佩趋青琐，濡毫向玉堂。不须称寿者，歌此进瑶觞。
初归
作者：王绂
朝代：明

征衣漠漠带风沙，暂得归来重可嗟。在客每忧难作客，到家谁信却无家。解装羞贳邻翁酒，借榻多分野衲茶。堪笑此身沦落久，梦中犹自谪天涯。
别南京
作者：王绂
朝代：明

紫禁钟残万马奔，晓随仙仗出都门。送行不尽亲朋意，扈从深蒙圣主恩。日出海霞红散綵，雨添江水绿生浑。凭高回首瞻钟阜，王气龙蛇势独尊。
别蓬庵
作者：王绂
朝代：明

染翰年年直禁闱，此身生计未应微。惯听风雨蓬为屋，小凿池塘竹映扉。在客亦知聊暂泊，出门那忍遽相违。山灵不用移文诮，滋味依然一布衣。
到北京
作者：王绂
朝代：明

才别南京又北京，客途浑是月馀程。舟车不觉经行远，冠佩重叨扈从荣。广陌遍嘶初到马，上林时听旧啼莺。解装且醉都门酒，自庆馀生际盛明。
制成鹤氅偶作
作者：王绂
朝代：明

氅衣成野服，飘逸类黄冠。雪素轻狐貉，风祛散羽翰。不嫌过膝短，正喜著身宽。见影心犹称，时披月下看。
北京八咏 其一 居庸叠翠
作者：王绂
朝代：明

峰峦叠叠树冥冥，黛翠浮光向日横。高耸青霄临北极，遥连紫塞到东瀛。路通绝域来番使，天设重关壮帝京。四海车书今混一，好磨崖石颂皇明。
北京八咏 其七 卢沟晓月
作者：王绂
朝代：明

扈跸重来趣晓装，鸡声残月树苍苍。数峰云影横空阔，一带波光入渺茫。人语暗喧孤戍犬，马蹄寒踏满桥霜。望中风景皆诗思，况复楼台是帝乡。
北京八咏 其三 琼岛春云
作者：王绂
朝代：明

蓬岛楼台金碧晖，春云郁郁更霏霏。曾为甘雨从龙去，又向朝阳逐凤飞。玉几炉烟同缥缈，彤垣花雾共依违。从来此地多佳气，五色文成绕禁闱。
北京八咏 其二 玉泉垂虹
作者：王绂
朝代：明

树杪潺湲落翠微，分明一道玉虹垂。天潢低映广寒殿，地脉潜通太液池。遥望直从云尽处，近听浑似雨来时。煮茶不让中泠水，陆羽多应未及知。
北京八咏 其五 蓟门烟树
作者：王绂
朝代：明

雉堞微明散曙霞，重重烟树万人家。轮蹄杂遝香尘暗，楼阁空濛酒旆斜。翠柳阴边栖宿雨，绛桃繁处绚晴霞。都人岁岁清明近，此地寻春竞物华。
北京八咏 其八 金台夕照
作者：王绂
朝代：明

黄金此地曾延士，极目平川夕照斜。水绕易城遗霸业，田连督亢属农家。苍茫暝色烟中树，缥缈晴光雨外霞。千古高台馀旧址，西风残柳集寒鸦。
北京八咏 其六 西山霁雪
作者：王绂
朝代：明

雪满西山绕帝城，凭阑清晓看新晴。千章玉树临风倚，九叠银屏向日明。都市酒香春已近，御沟冰泮水初生。天应预报丰年瑞，万姓讴歌乐太平。
北京八咏 其四 太液晴波
作者：王绂
朝代：明

翠浪粼粼带碧烟，瑶台西畔玉楼前。九重地隔人间世，一片秋涵镜里天。星斗转时银汉近，芙蓉开处綵云连。此身已得随鹓鹭，共沐恩波祝万年。
北京八咏·居庸叠翠
作者：王绂
朝代：明

峰峦叠叠树冥冥，黛翠浮光向日横。高耸青霄临北极，遥连紫塞到东瀛。路通绝域来番使，天设重关壮帝京。四海车书今混一，好磨崖石颂皇明。树杪潺湲落翠微，分明一道玉虹垂。天潢低映广寒殿，地脉潜通太液池。遥望直从云尽处，近听浑似雨来时。煮茶不让中泠水，陆羽多应未及知。蓬岛楼台金碧晖，春云郁郁更霏霏。曾为甘雨从龙去，又向朝阳逐凤飞。玉几炉烟同缥缈，彤垣花雾共依违。从来此地多佳气，五色文成绕禁闱。翠浪粼粼带碧烟，瑶台西畔玉楼前。九重地隔人间世，一片秋涵镜里天。星斗转时银汉近，芙蓉开处綵云连。此身已得随鹓鹭，共沐恩波祝万年。雉堞微明散曙霞，重重烟树万人家。轮蹄杂遝香尘暗，楼阁空濛酒旆斜。翠柳阴边栖宿雨，绛桃繁处绚晴霞。都人岁岁清明近，此地寻春竞物华。雪满西山绕帝城，凭阑清晓看新晴。千章玉树临风倚，九叠银屏向日明。都市酒香春已近，御沟冰泮水初生。天应预报丰年瑞，万姓讴歌乐太平。扈跸重来趣晓装，鸡声残月树苍苍。数峰云影横空阔，一带波光入渺茫。人语暗喧孤戍犬，马蹄寒踏满桥霜。望中风景皆诗思，况复楼台是帝乡。黄金此地曾延士，极目平川夕照斜。水绕易城遗霸业，田连督亢属农家。苍茫暝色烟中树，缥缈晴光雨外霞。千古高台馀旧址，西风残柳集寒鸦。
南归沁州道中晓行
作者：王绂
朝代：明

冒晓促归程，岚霏是沁城。路随流水去，人入乱山行。涧底春冰滑，厓阴冻雪明。莺花南国近，深慰客途情。
又次闻雁韵
作者：王绂
朝代：明

灯残孤馆独醒醒，断雁那堪此际听。老去情怀浑似水，年来踪迹尚如萍。一天霜月飞何处，千里关山想宁馨。料得豪家无此况，酣歌清夜对娉婷。
又题画
作者：王绂
朝代：明

我昔草堂云涧深，与君相近日相寻。别来猿鹤今何似，月色松声夜夜心。
双梧草堂图
作者：王绂
朝代：明

花落莺啼春复深，双梧交映昼沈沈。烦君为扫亭前石，待我归来看绿阴。
古木竹石
作者：王绂
朝代：明

苍苍寒色未知春，野石荒苔古涧滨。一段閒情谁可共，相知殊是寂寥人。
听风雨
作者：王绂
朝代：明

萧骚复萧瑟，非筑仍非琴。天籁本无作，澹然千古音。
吴姬留客行
作者：王绂
朝代：明

吴姬年少才十六，能抱琵琶唱新曲。愁连山黛锁青蛾，汗透霞绡湿香玉。问郎今去宿谁家，郎须听妾弹琵琶。吴城有酒不肯住，巴姬未必颜如花。迟留那得情相与，芳心一一弦中语。空江霜落叫征鸿，孤棹风高响秋雨。须臾彷佛临三湘，切切哀猿堪断肠。巫阳云暗楚台晓，故山不见关山长。弹到悲笳少三拍，郎心欲去何匆迫。挽郎不住郎过船，满江月色秋潮白。
呈太常少卿云岩先生
作者：王绂
朝代：明

高岩何巍巍，卿云日复聚。孕秀钟奇才，灵气蔼寰宇。已闻追夔龙，讵肯效巢许。文章翊昌运，礼乐佐明主。阳回棘寺春，月满斋宫午。尊荣位崇秩，学力在稽古。自怜牛马走，质凡性尤鲁。虽怀问学心，碌碌庸足数。徒切瞻仞墙，无由造堂户。居然成涸鳞，久矣困焦土。愿公岩上云，化作天下雨。
呈太常少卿高先生
作者：王绂
朝代：明

礼乐推三代，文章似六经。应时明出处，当世仰仪刑。贾谊趋宣室，桓荣表汉廷。青云登棘位，皓月映槐厅。大笔频追谥，丰碑屡作铭。祝釐迎茂祉，赞祀答穹灵。圣主加荣宠，儒林慕德馨。声名腾宇宙，黼黻佐朝廷。小子成樗散，明公耀德星。朽材难切琢，钝刃冀摩硎。得照青藜火，甘为白泽钉。高山恒仰止，鄙业久荒宁。讵敢思推挽，何繇乞建瓴。鲋鱼愁旱辙，笼鸟羡秋冥。未许升堂室，深怀捧户扃。可怜昏瞀久，欣睹凤凰翎。
味易斋为周叔训赋
作者：王绂
朝代：明

厚味人所嗜，子独味于道。味道夫如何，羲经日穷讨。大而天地外，细则秋毫杪。所遇各有味，咀嚼期了了。至味不可言，惟应自知好。非苦亦非甘，忘饥复忘饱。澹泊养吾神，泰和沃吾抱。长年味斯味，兀兀不知老。掩卷坐忘言，见此庭前草。晴光宿雨收，远色连天杳。咄彼刍豢徒，胡为养其小。
和吴中书阁老韵
作者：王绂
朝代：明

班列鹓鸾肃羽仪，恩颁新扇晓光熹。才临北阙瞻天拜，便觉南薰遍地吹。在手敢忘君父德，省心常佩圣贤辞。凤池阁老能诗客，有倡佳章纪盛时。
和曾侍讲古意
作者：王绂
朝代：明

靡靡风外花，濯濯路傍柳。盈盈马上姝，皎皎出素手。挥鞭度南陌，行人尽回首。芳香袭和风，皓綵夺目久。转盻睹他人，百媚自成丑。孰云君子配，终恐匪佳偶。会合宁不欢，别离恐难守。怀哉罗敷言，使君妇自有。
和曾侍讲对雪韵
作者：王绂
朝代：明

朔风吹雪送残冬，坐拥貂裘不厌重。大地银铺千万顷，遥天玉削两三峰。晴光掩映都城柳，晓雪苍茫禁苑钟。诗思逼人吟不就，漫将浊酒助衰容。
和曾侍讲禁中闻莺韵
作者：王绂
朝代：明

绿阴疏雨澹朝霞，紫禁啼莺竞物华。声度箫韶偏宛转，地临霄汉绝喧哗。才穿琐闼千条柳，又隔薇垣万树花。佳唱寄来难即和，只愁贻笑大方家。
和曾侍讲题新建秘阁韵
作者：王绂
朝代：明

帝城东望势岧峣，阿阁新成逼九霄。玉署近临青琐闼，粉垣新映赤阑桥。夜窗灯火明莲炬，春暖笙歌识凤韶。谁似相如才独赡，赋成犹觉气飘飘。新成秘阁耸岧峣，碧瓦朱甍映紫霄。翠柳夹栽香辇路，玉栏斜转御沟桥。丝纶绚烂文成锦，歌颂铿锵韵协韶。定有青藜来照夜，虹光高逐五云飘。
和曾侍讲题新建秘阁韵·其一
作者：王绂
朝代：明

帝城东望势岧峣，阿阁新成逼九霄。玉署近临青琐闼，粉垣新映赤阑桥。夜窗灯火明莲炬，春暖笙歌识凤韶。谁似相如才独赡，赋成犹觉气飘飘。
和曾侍讲题新建秘阁韵·其二
作者：王绂
朝代：明

新成秘阁耸岧峣，碧瓦朱甍映紫霄。翠柳夹栽香辇路，玉栏斜转御沟桥。丝纶绚烂文成锦，歌颂铿锵韵协韶。定有青藜来照夜，虹光高逐五云飘。
和祭酒胡先生题种菊韵
作者：王绂
朝代：明

佳菊移从何处来，鬓丝相对共毰毸。閒情未得篱边种，老眼长看客里开。花吐清香飘满径，根培宿土砌成台。高风远慕陶彭泽，诗句应须著酒催。
和苏检讨先生除夕前一日斋宿翰林
作者：王绂
朝代：明

腊尽重城暮雪残，词垣斋直坐更阑。金莲光灿青绫夜，宝鼎香飘玉署寒。阿阁喜同威凤宿，明堂遥睹衮龙盘。此身幸际升平日，三策何须献治安。
和董校书秋香十咏 其一 种菊
作者：王绂
朝代：明

根宜宿土随，疏列可分移。只恐人轻触，先教护短篱。
和董校书秋香十咏 其七 移菊
作者：王绂
朝代：明

篱下开虽好，盆中看亦宜。金钱盈屋里，宁敢富翁欺。
和董校书秋香十咏 其三 催菊
作者：王绂
朝代：明

种尔酬佳节，节过开尚迟。纵令迟更好，争似莫愆期。
和董校书秋香十咏 其九 餐菊
作者：王绂
朝代：明

秋菊可餐服，落英多晚香。不知骚赋后，才思有谁强。
和董校书秋香十咏 其二 灌菊
作者：王绂
朝代：明

灌时须趁晓，日出露将晞。栽后无多日，苗添几叶肥。
和董校书秋香十咏 其五 删菊
作者：王绂
朝代：明

秋来菊覆畦，青蕊著枝时。蕊少花方好，浑消三两枝。
和董校书秋香十咏 其八 玩菊
作者：王绂
朝代：明

篱畔醉黄花，巾披一幅纱。浊醪还自酿，何必向邻赊。
和董校书秋香十咏 其六 折菊
作者：王绂
朝代：明

秋来开几丛，宛见晋人风。折向东屏笑，樽中酒可空。
和董校书秋香十咏 其十 对菊
作者：王绂
朝代：明

浊酒几番醉，黄花千古秋。酒香花正好，不必漫生愁。
和董校书秋香十咏 其四 探菊
作者：王绂
朝代：明

无日不相访，殷勤直到开。一从栽种后，篱落几徘徊。
和董校书秋香十咏·种菊
作者：王绂
朝代：明

根宜宿土随，疏列可分移。只恐人轻触，先教护短篱。灌时须趁晓，日出露将晞。栽后无多日，苗添几叶肥。种尔酬佳节，节过开尚迟。纵令迟更好，争似莫愆期。无日不相访，殷勤直到开。一从栽种后，篱落几徘徊。秋来菊覆畦，青蕊著枝时。蕊少花方好，浑消三两枝。秋来开几丛，宛见晋人风。折向东屏笑，樽中酒可空。篱下开虽好，盆中看亦宜。金钱盈屋里，宁敢富翁欺。篱畔醉黄花，巾披一幅纱。浊醪还自酿，何必向邻赊。秋菊可餐服，落英多晚香。不知骚赋后，才思有谁强。浊酒几番醉，黄花千古秋。酒香花正好，不必漫生愁。
和赵彦如中秋对月韵
作者：王绂
朝代：明

秋半晚凉新，空庭迥绝尘。共看今夜月，况是故乡人。展席聊呼酒，烹鱼底用莼。清光千万里，随处可相亲。
和邹侍讲雨后夜坐喜凉有作
作者：王绂
朝代：明

一雨浑无六月炎，御沟流水晚来添。近居直院新开第，初试凉衫旧赐缣。古鼎香飘风满席，疏帘光射月当檐。夜深不觉吟哦久，诗法输君律最严。
和钱博士先生除夕感怀韵
作者：王绂
朝代：明

京华住久客囊殚，对影萧然守岁阑。酒浸屠苏怜独饮，盘堆苜蓿共谁飧。家山梦在相思切，心事逢人欲说难。年复一年多白发，驻颜何处觅金丹。
和陈仲明游茅山诗
作者：王绂
朝代：明

希夷生爱觅仙踪，采药华阳洞口风。幽径草香曾宿麝，古潭云暖旧藏龙。丹成宝鼎铅花碧，箓秘琅函印篆红。归到人间施妙术，每令昏瞀豁双瞳。
和韵赠徐子铭
作者：王绂
朝代：明

忘形不觉往来频，况复情怀久更真。稍与迟留常抵暮，纵无酣饮自生春。楼前夜色千门月，帘外风光九陌尘。满眼长安名利客，如君萧洒是何人。
咏独鹤
作者：王绂
朝代：明

仙骨昂藏难偶俗，肯随鸡鹜共纷纭。云霄路杳非无侣，泉石情高自不群。月下一声来静夜，池边孤影立斜曛。有时还向空庭舞，满地书成铁爪文。
哭亡兄
作者：王绂
朝代：明

十年游宦滞京畿，几度缄题问我归。骨肉本期常会合，音容谁料永分违。风飘花萼鹃声切，雨暗关河雁影稀。闻说今朝临葬日，泪痕空满客边衣。
哭内弟赵叔平
作者：王绂
朝代：明

我昔新婚子弱龄，而翁从戍适当行。别离去国不足念，生死托孤深注情。万事转看皆往梦，寸心犹恐负前盟。别来十载不一见，老泪宁知为尔倾。
哭林侍讲
作者：王绂
朝代：明

早登科第占魁名，载笔曾同客两京。夜静玉堂邀看月，春深丹禁坐闻莺。才华未及施经济，交谊宁知隔死生。老我情怀怕伤感，不胜双泪为君倾。
喜家兄以中自滇南归
作者：王绂
朝代：明

每叹飘零若转蓬，归来复喜两情浓。翻思在昔遥相忆，山水几重云几重。
喜家兄以中自滇南归用朱公孟韵
作者：王绂
朝代：明

弟兄无几人，旧业且容身。共叹久行役，应知多苦辛。囊资诗卷在，镜影鬓丝新。得遂归来志，琴樽日可亲。
四友轩为陈考功赋
作者：王绂
朝代：明

每爱大夫多晚节，复怜仙子占阳春。此君既共称三友，我辈何妨属四人。历尽岁寒盟已旧，生同风致意偏亲。几番诗酒高轩下，彼此忘形各任真。
四时绝句寄题皆山轩
作者：王绂
朝代：明

燕飞帘幕日初长，面面青山出短墙。昨夜春归风雨送，满渠流水落花香。岚光飞翠入帘楹，枕簟生凉暑气清。公退日斜新浴罢，坐看峰影过州城。屋外青山画不如，屋头高树影扶疏。晚来宾退轩窗静，一榻秋声夜读书。雪飞林壑晓初晴，坐对琅玕眼倍明。却忆夜来清梦里，满空鸾鹤上瑶京。
四时绝句寄题皆山轩·其一
作者：王绂
朝代：明

燕飞帘幕日初长，面面青山出短墙。昨夜春归风雨送，满渠流水落花香。
四时绝句寄题皆山轩·其三
作者：王绂
朝代：明

屋外青山画不如，屋头高树影扶疏。晚来宾退轩窗静，一榻秋声夜读书。
四时绝句寄题皆山轩·其二
作者：王绂
朝代：明

岚光飞翠入帘楹，枕簟生凉暑气清。公退日斜新浴罢，坐看峰影过州城。
四时绝句寄题皆山轩·其四
作者：王绂
朝代：明

雪飞林壑晓初晴，坐对琅玕眼倍明。却忆夜来清梦里，满空鸾鹤上瑶京。
塞上五月见蝶感怀
作者：王绂
朝代：明

五月塞边才见蝶，令人忽动故园情。牡丹亭馆微风暖，芳草池塘细雨晴。花底扑来歌扇小，酒边飞逐舞裙轻。蘧蘧肯作江南梦，沙漠应知负此生。
塞上杂咏用耦武孟韵
作者：王绂
朝代：明

漫天风雪掩穹庐，客里谁来问起居。忽报乡人喜新到，寄来犹是隔年书。地上苦寒非故乡，天明屋底满衾霜。起来欲把吟须撚，冻断浑无一寸长。
塞上杂咏用耦武孟韵·其一
作者：王绂
朝代：明

漫天风雪掩穹庐，客里谁来问起居。忽报乡人喜新到，寄来犹是隔年书。
塞上杂咏用耦武孟韵·其二
作者：王绂
朝代：明

地上苦寒非故乡，天明屋底满衾霜。起来欲把吟须撚，冻断浑无一寸长。
墨君别馆
作者：王绂
朝代：明

湖州有君堂，东坡有君馆。我亦常致君，砚池墨花满。
墨蒲萄
作者：王绂
朝代：明

马乳累累满架秋，晚凉曾剪荐新篘。几番月上人归院，珠帐高悬夜不收。
夜发资县
作者：王绂
朝代：明

过雨晚来凉气好，征鞍夜发肯迟留。月华炤路皎如昼，风叶满山浑是秋。度水柝鸣津口逻，隔烟灯起驿边楼。驱驰本亦勤王事，添得诗情分外幽。
夜坐
作者：王绂
朝代：明

书馆萧条闻夜风，闭门孤坐与谁同。谁邻有子灯前读，忘却情怀是客中。
夜宿丹阳道中
作者：王绂
朝代：明

行李出门才两日，离情无那便思家。初从异县登平陆，又下轻舟上小车。客路晚来投旅店，乡音日复近京华。不眠苦被诗情恼，吟落寒灯一穗花。
夜宿黄牛峡
作者：王绂
朝代：明

烟景暮萧森，黄牛峡转深。滩声孤棹月，山影半江阴。感慨追陈迹，登临惬壮心。倚篷眠未得，何处又猿吟。
夜次淮安西关
作者：王绂
朝代：明

独客微吟夜不眠，官航初换宿淮堧。烟深灯火津桥市，月下帆樯贾客船。千里河流长不息，两城更鼓互相传。含情未得询陈迹，韩信祠荒草满阡。
夜泊徐州
作者：王绂
朝代：明

楼船今夜宿彭城，楚汉当时此战争。帝业定知归有道，兵家尤忌出无名。废兴旧迹馀山色，今古流年逐水声。感慨独吟眠未得，忍看孤月照人明。
奉和少师端午日赐宴诗韵时同纂修群书于文渊阁下
作者：王绂
朝代：明

位列台阶五福昌，怜才多见进贤良。诏编简册兴文教，宴锡蒲觞被宠光。雅量容人皆感德，新诗对客即成章。鮿生展拜嗟何晚，四海声名久播芳。功勋尤喜晚年成，出语常令四座惊。重望固应居国老，谦光犹复礼儒生。彤庭宴罢看仪凤，黄阁诗成听禁莺。况是太平无事日，纂修群籍赞文明。
奉和少师端午日赐宴诗韵时同纂修群书于文渊阁下·其一
作者：王绂
朝代：明

位列台阶五福昌，怜才多见进贤良。诏编简册兴文教，宴锡蒲觞被宠光。雅量容人皆感德，新诗对客即成章。鮿生展拜嗟何晚，四海声名久播芳。
奉和少师端午日赐宴诗韵时同纂修群书于文渊阁下·其二
作者：王绂
朝代：明

功勋尤喜晚年成，出语常令四座惊。重望固应居国老，谦光犹复礼儒生。彤庭宴罢看仪凤，黄阁诗成听禁莺。况是太平无事日，纂修群籍赞文明。
孙康映雪
作者：王绂
朝代：明

金盏浅斟欢有馀，光阴谁解惜居诸。家贫每慕孙夫子，雪照山窗夜读书。
客中元夕对月
作者：王绂
朝代：明

异乡何处看灯好，片月多情对客悬。遥忆故人千里共，又看新岁一番圆。愁中灯火逢今夕，醉里笙歌记往年。踪迹漂流难定止，举杯端欲问青天。
宿天界寺用石庵游惠山诗韵
作者：王绂
朝代：明

木落空山古寺秋，寻僧聊遣世间愁。尘劳似海何时了，踪迹如萍著处浮。对榻暂同林下宿，煮茶閒引涧边游。明朝又欲飘然去，一幅轻帆过石头。
宿维扬
作者：王绂
朝代：明

淮海风流地，狂游记往年。飘零重过此，怀抱总非前。囊橐唯孤剑，妻孥共一船。故乡回首望，烟树渺江天。
宿雨源上人山房写怀
作者：王绂
朝代：明

西风林下鬓萧然，转眼中年近晚年。踪迹自怜飘泊里，情怀偏爱寂寥边。秋灯茗椀同僧话，夜月藜林对鹤眠。自喜拙谋从事简，岂应高尚绝尘缘。
宿雨源上人山房写怀
作者：王绂
朝代：明
体裁：七言律诗

西风林下鬓萧然，转眼中年近晚年。踪迹自怜飘泊里，情怀偏爱寂寥边。秋灯茗碗同僧话，夜月藜林对鹤眠。自喜拙谋从事简，岂应高尚绝尘缘。
寄一瓢余君
作者：王绂
朝代：明

闻君哀毁若为情，骨立萧然鬓雪明。井臼秪应劳阃政，箪瓢犹且托门生。慈帷惨淡秋灯影，破屋凄凉夜雨声。如此孤贫良不恶，轻肥那得免忧惊。
寄乡中诸亲旧
作者：王绂
朝代：明

几番相忆强悲歌，久客京华奈老何。莫怪年来倍惆怅，白头亲旧已无多。
寄乡人
作者：王绂
朝代：明

浪将踪迹寄京华，深负秋香一径花。欲托归心向潮水，朝朝暮暮过君家。
寄乡友沈得渊
作者：王绂
朝代：明

沈君非凡流，宿禀尚高洁。羡门注仙籍，安期守真诀。偶然落人寰，世味遍已阅。混迹虽同尘，心神乃超绝。萧然一室内，隐几常自悦。时把玉箫吹，翔鸾舞明月。
寄京师诸友
作者：王绂
朝代：明

法驾时巡出紫宸，从行犹及布衣臣。驱驰不觉离情远，感激惟知宠渥新。乡信到时应岁晚，征途随处逐阳春。两京宫阙遥相望，云树沉沉入梦频。
寄以中家兄
作者：王绂
朝代：明

客窗无事即思兄，消息传来信且惊。万里独归悲丧子，一身谁料老依甥。田园尚足供庖廪，杯酒聊将适性情。安得乞閒寻旧隐，白头相对了馀生。
寄余彦行
作者：王绂
朝代：明

客边无处寄相思，交谊如君更有谁。岂独芝兰沾我辈，久将诗礼及吾儿。斋前曲径稠桑合，门外横桥细柳垂。乡梦觉来犹历历，不知何日是归期。
寄内弟赵叔平
作者：王绂
朝代：明

别来不觉又秋风，历想君家在眼中。稚子情娇初学语，慈亲年老近加聋。新居每对千竿竹，先陇应添几尺松。世业喜闻能复旧，休将百万一枭空。
寄刘士俊
作者：王绂
朝代：明

刘郎医术好，夙契已逢仙。制药少人见，秘方多祖传。家贫虽寂寞，客至即留连。廿载不相见，令人思惘然。
寄包徵士公恺
作者：王绂
朝代：明

爱尔閒情好，林堂白昼长。楷书临小晋，近体学中唐。水莳一池芡，园栽十亩桑。不知篱下菊，秋后肯分香。
寄匡世德
作者：王绂
朝代：明

匡君一别久，踪迹近谁依。囊尽风流在，年高故旧稀。浩歌邀月上，独立看云飞。只叹阶庭下，无人戏綵衣。
寄匡世德
作者：王绂
朝代：明

风流应不似当年，镜里愁看雪满颠。博具更无豪客对，酒杯聊共细君传。久抛租产难供米，旧积房奁尽卖钱。肯信多男又多累，一身嬴得日高眠。
寄古铁先生
作者：王绂
朝代：明

鹤发童颜九十翁，数间书屋住溪东。通仙每得悬壶术，遗世长思荷锸风。春暖酒醅浮瓮绿，夜深丹火伏炉红。别来高致空怀仰，何日从容语笑同。
寄同舍余彦行乡友
作者：王绂
朝代：明

髫年交谊在乡闾，老大京华共客居。分手又经千里远，对床空忆两年馀。春风禁苑莺声早，暮雨关河雁影疏。聚散人生那可料，平安须用托缄书。
寄吕教谕先生
作者：王绂
朝代：明

生平典教老归休，肩背龙钟雪满头。圣主特颁新诰敕，朝臣多说旧从游。园池雨歇禽鱼静，几秋清竹树幽。昨日有书来翰苑，墓铭先欲向人求。
寄孙景昭
作者：王绂
朝代：明

每爱孙公子，风流不可禁。留宾开博具，呼妓合胡琴。杯泛忘形酒，囊存买笑金。别来嗟已久，绿鬓雪应侵。
寄庞山人士南
作者：王绂
朝代：明

为问庞居士，年来安稳无。高閒唐陆羽，清逸宋林逋。竹里茶烟细，梅边鹤影孤。逃名浑未许，好句落江湖。
寄徐九鼎
作者：王绂
朝代：明

氏族南州派，遗风亦好潜。幽居邻陆羽，清艺祖蒙恬。地近傍城角，花深露屋尖。年来怕徵起，踪迹隐鱼盐。
寄徐伯玉
作者：王绂
朝代：明

每怀徐孺子，寥落共谁亲。早岁应多疾，衰年又复贫。苔痕封古巷，松影过比邻。独喜添丁好，传家幸有人。
寄德常先生
作者：王绂
朝代：明

杖藜时复到山城，鹤骨清癯步履轻。不是里胥催过割，定因官府报开耕。黄花绕径秋霜晓，红稻登场宿雨晴。闻说近看庄子熟，满群家雁尽能鸣。
寄樗林华先生
作者：王绂
朝代：明

先生眼里虽无子，怀抱老年能自开。令女素称闺阁秀，外甥尤具孝廉材。一筇吟影梅边月，两屐行踪竹下苔。别久令人想高致，雪中应拟泛舟来。
寄沈徵士
作者：王绂
朝代：明

东阳沈徵士，于我久相疏。间别已三载，往来无一书。情怀终自若，客鬓近何如。遥想诸郎好，家庭乐有馀。
寄浦懒翁
作者：王绂
朝代：明

一幅乌纱两鬓丝，令人常想旧容仪。诗名老去尤推重，药术年来更绝奇。红杏轩窗春澹澹，绿杨门巷昼迟迟。遥知燕处浑无事，水浸雕笼浴画眉。
寄潘克诚
作者：王绂
朝代：明

年来潘鬓渐成霜，满架牙签总是方。数转曲栏通鹤径，一披低屋养花房。贤郎盛暑调汤倦，童子新晴晒药忙。闻说家西新买地，半栽蔬果半栽桑。
寄潘子安
作者：王绂
朝代：明

潘郎豪且逸，佐郡上瞿塘。纵酒宦情薄，耽诗野兴狂。才名虽藉甚，家业已荒凉。闻说乔公女，鸳鸯锁洞房。
寄画题寄偶武孟先生
作者：王绂
朝代：明

君在南京我北京，江云塞树总关情。别来几度相思夜，孤馆青镫听雨声。
寄示大儿默
作者：王绂
朝代：明

年来老境早相寻，眼雾昏昏鬓雪侵。仕进谋身浑断念，思归于汝最关心。生涯休厌田园薄，乐事无如道义深。安不忘危古今戒，寻常行处索沈吟。
寄章采芝
作者：王绂
朝代：明

只说暂违去，如何竟不来。莫非多契合，从是久徘徊。笑傲风前榻，歌停月下杯。却忧鲈正美，归兴又将催。
寄蔡景颢
作者：王绂
朝代：明

始因从宦出，先世福州人。踪迹久居楚，语音犹带闽。田庐依妇族，图绘赠交亲。千里聊相问，身安莫厌贫。
寄赠任给事中
作者：王绂
朝代：明

君本霄汉客，降谪留人间。人间不可住，又复游名山。彩霞绚春衣，瑶草腴朝餐。高风邈难及，悢悢心所攀。
寄邓舜英
作者：王绂
朝代：明

素耽书法又耽诗，眉宇分明玉雪姿。共乐琴樽欣有弟，独持门户叹无儿。数间茆屋风生榻，千亩禾田水坏陂。惆怅别来浑二载，旅窗明月几相思。
寄邵希远校书兼简叔行东屏
作者：王绂
朝代：明

萍踪俱是客，书馆喜相临。来往无多路，分违又一旬。酒应端午醉，囊似去年贫。烦语贤东道，池鱼好饷宾。
寄钱汝容
作者：王绂
朝代：明

衣冠楚楚整容仪，吴越云仍第几支。应役最勤官府事，逢人多诵鬼仙诗。秫收南亩时供酒，烛剪西窗夜奕棋。愧我尘途归未得，衡门何日共栖迟。
寄题住长老万竹深处
作者：王绂
朝代：明

万竿森立翠交加，苍雪纷如天雨花。风度微凉侵贝叶，月明清影覆袈裟。林深灯暝时闻磬，径里烟生自煮茶。何日相过参玉版，禅关尤恐碧云遮。
寄题清目楼
作者：王绂
朝代：明

双眸久厌黄尘眯，遥想斯楼便豁然。叠嶂四围横槛外，飞泉一道落帘前。人来晚棹归村市，鹤带晴云度海天。闻说主翁能绘事，好传风景客窗悬。
寒夜祖上人过寓所
作者：王绂
朝代：明

年来多病骨棱层，客舍萧然冷似冰。自笑谁能相慰问，灯前今夕有乡僧。
对雪再用韵
作者：王绂
朝代：明

一天风雪又深冬，添得诗人兴趣重。压树只疑花扑地，看山无复翠为峰。管弦沸沸青楼酒，台殿盈盈古寺钟。忽听阳春歌绝调，令人不和若为容。
寿王吉士双亲
作者：王绂
朝代：明

阶下芝兰綵服鲜，堂前旬中重开筵。尊翁寿旦中秋后，阿母生朝九月前。椿树倚云凉气好，萱花迎日晓光妍。贤郎近住瀛洲上，眷属应知总是仙。
寿雪洲
作者：王绂
朝代：明

半百才过一载馀，鬓须如漆美簪裾。富将诗礼传先业，老向田园乐隐居。椿桂阴森环第宅，芝兰萌茁满阶除。况闻贤母冰霜操，千古名传太史书。
小乔观书
作者：王绂
朝代：明

云髻新妆珠翠团，杏花零落晓风寒。每怜春事伤心处，偷把周郎曲谱看。
小景五首为杨少傅东里作 其二 竹石
作者：王绂
朝代：明

珊瑚出海底，低拂凤凰枝。苍雪落寒影，晴云含碧滋。潇湘不可到，翘首起遐思。
少妇行
作者：王绂
朝代：明

东家少妇年十五，嫁得良人出为贾。经年书到不言归，肯念春闺别离苦。西邻年少犹空房，红缨白马羽林郎。眼传芳意已相密，愿作双栖鸳与鸯。朝闻贾死惊未讣，暮奔已作西家妇。六亲蒙耻无光辉，方逞妖淫浓态度。欢情得遂无几时，羽林从征须别离。欲去翻思畴昔事，叮咛恐亦还家迟。妾言劝郎郎勿疑，妾今贞守无他为。可怜妇道真能尽，去后郎心肯全信。
山水
作者：王绂
朝代：明

亭上相逢兴趣幽，松声林影一天秋。瑶琴弹罢斜光晚，山自嵯峨水自流。
山水图
作者：王绂
朝代：明

年来书剑客长安，尘满青袍鬓雪寒。回首故园归未得，好山多在画中看。十年骑马走西东，两鬓秋霜落镜中。安得拂衣寻旧隐，草楼高处听松风。
山水图·其一
作者：王绂
朝代：明

年来书剑客长安，尘满青袍鬓雪寒。回首故园归未得，好山多在画中看。
山水图·其二
作者：王绂
朝代：明

十年骑马走西东，两鬓秋霜落镜中。安得拂衣寻旧隐，草楼高处听松风。
山水小景
作者：王绂
朝代：明

溪水涵秋鹤影孤，草堂云冷树模糊。相逢未遂还山约，空复年来喜画图。
峡中杂咏
作者：王绂
朝代：明

两岸青山夹去程，一江秋水片帆轻。寻常对画曾看此，今日分明画里行。峭壁一重还一重，江流曲折乱山中。船头直望路疑断，才到转湾船又通。平生颇得江山趣，肯信江山亦有情。自我客行千里远，船头无日不相迎。怒浪捲花滩上滩，一重山掩一重山。无端入峡添狂态，日日题诗未肯閒。崦里山高多昼阴，未昏烟景暗秋林。停舟晚饭舵楼底，犹有夕阳明远岑。峡里江山总奇绝，推篷不厌去帆迟。重来恐忘经行处，一处经行一处诗。险固山河几战争，阵图犹自列分明。至今江水抱遗恨，呜咽古今无限情。石转狂湍吼怒声，客怀清夜梦魂惊。篙师著力挽舟上，挟向湍流平处行。蜀道古称多险艰，我来观水复观山。谁知富贵天然设，身在玉屏金幛间。
峡中杂咏
作者：王绂
朝代：明
体裁：七言绝句

峡里山高多昼阴，未昏烟景暗秋林。停舟晚饭柁楼底，犹有夕阳明远岑。
峡中杂咏·其一
作者：王绂
朝代：明

两岸青山夹去程，一江秋水片帆轻。寻常对画曾看此，今日分明画里行。
峡中杂咏·其七
作者：王绂
朝代：明

险固山河几战争，阵图犹自列分明。至今江水抱遗恨，呜咽古今无限情。
峡中杂咏·其三
作者：王绂
朝代：明

平生颇得江山趣，肯信江山亦有情。自我客行千里远，船头无日不相迎。
峡中杂咏·其九
作者：王绂
朝代：明

蜀道古称多险艰，我来观水复观山。谁知富贵天然设，身在玉屏金幛间。
峡中杂咏·其二
作者：王绂
朝代：明

峭壁一重还一重，江流曲折乱山中。船头直望路疑断，才到转湾船又通。
峡中杂咏·其五
作者：王绂
朝代：明

崦里山高多昼阴，未昏烟景暗秋林。停舟晚饭舵楼底，犹有夕阳明远岑。
峡中杂咏·其八
作者：王绂
朝代：明

石转狂湍吼怒声，客怀清夜梦魂惊。篙师著力挽舟上，挟向湍流平处行。
峡中杂咏·其六
作者：王绂
朝代：明

峡里江山总奇绝，推篷不厌去帆迟。重来恐忘经行处，一处经行一处诗。
峡中杂咏·其四
作者：王绂
朝代：明

怒浪捲花滩上滩，一重山掩一重山。无端入峡添狂态，日日题诗未肯閒。
平易斋为李先辈
作者：王绂
朝代：明

李君素闻道，襟抱常坦夷。富贵与贫贱，此志终不移。萧然一室中，和气蔼春熙。历险思诡遇，校之孰为宜。
得家书
作者：王绂
朝代：明

昨夜乡人到，家书喜见投。展开三四读，添却万千愁。舍弟贫依旧，山妻病未瘳。那堪诸幼稚，日日望归舟。
德州早行遇雨
作者：王绂
朝代：明

陆路南来第一程，晓烟寒树广川城。仆夫隐隐随车远，官骑萧萧冒雨行。野店杯盘多旅况，客途风物总诗情。驰驱不觉天将晚，喜见殷勤驿吏迎。
忆故妻
作者：王绂
朝代：明

悼亡又是十年馀，男已成婚女已归。翻觉而今悲更切，客中穿尽旧缝衣。
思报
作者：王绂
朝代：明

一饭尚云报，况此登金门。缕衣与粒食，要识皆君恩。
怡寿堂为张指挥赋
作者：王绂
朝代：明

将军乃是留侯孙，少年好武兼好文。胸怀兵甲自整整，心怀道义常存存。若翁不幸早殂落，独侍慈亲颜尚渥。只今绿鬓正康强，剩种忘忧长自乐。慈亲所乐乐有子，子已成名与夫似。愿教世世树功勋，岂但区区奉甘旨。将军年年海上行，帆橹横飞旗旆明。粮储丰足寇盗息，海波平帖军民宁。迩来北京偶相见，礼貌雍容情缱绻。自言怡寿奉亲堂，愿得词章发光炫。惭予才短思茫然，濡毫勉为成诗篇。他年太史书青简，定著将军忠孝全。
悼松庵性海师淮
作者：王绂
朝代：明

方外交情师最优，寻常相见即相留。蒲团对坐听松雨，茶具同携瀹涧流。丈室独存禅榻冷，一灯空照影堂秋。固知去住皆虚幻，顾我能无感旧游。
憎蚊
作者：王绂
朝代：明

才瞑便？？，凭陵若骋能。策躯不自爱，利口向人腾。座客劳挥扇，书生罢炙灯。秋风来旦夕，知尔不须憎。
憎蚊
作者：王绂
朝代：明
体裁：五言律诗

才瞑便��，凭陵若骋能。策躯不自爱，利口向人腾。座客劳挥扇，书生罢炙灯。秋风来旦夕，知尔不须憎。
戏贺俞行之纳宠兼简同舍谢郭二秀才发一笑粲
作者：王绂
朝代：明

欢娱良夜喜更长，恼杀多情同舍郎。枕冷衾寒眠未得，春风只隔一重墙。金猊香冷酒微醒，银烛光残月正明。今夜情怀非别夜，有人低语唤卿卿。新花枝胜旧花枝，从此无心念别离。肯信秦淮今夜月，有人相对数归期。
戏贺俞行之纳宠兼简同舍谢郭二秀才发一笑粲·其一
作者：王绂
朝代：明

欢娱良夜喜更长，恼杀多情同舍郎。枕冷衾寒眠未得，春风只隔一重墙。
戏贺俞行之纳宠兼简同舍谢郭二秀才发一笑粲·其三
作者：王绂
朝代：明

新花枝胜旧花枝，从此无心念别离。肯信秦淮今夜月，有人相对数归期。
戏贺俞行之纳宠兼简同舍谢郭二秀才发一笑粲·其二
作者：王绂
朝代：明

金猊香冷酒微醒，银烛光残月正明。今夜情怀非别夜，有人低语唤卿卿。
扈从出京
作者：王绂
朝代：明

二月阳和驾北巡，两京佳气蔼晴旻。寰瀛共仰乾坤大，草木均沾雨露春。仗簇五云常捧日，兵严万骑不惊尘。菲材自愧浑无赖，载笔叨荣列从臣。
扈从回京舟中渡江而作
作者：王绂
朝代：明

千里楼船江上还，狂歌醉舞浪花间。今宵对酒莫辞饮，明日到京无此閒。落日寒潮扬子渡，澹烟衰草秣陵山。壮怀不必悲前古，共整鸣珂候晓班。
折杨柳词
作者：王绂
朝代：明

每为多情记别离，道傍披拂乱如丝。东风也学时人态，偏向柔条恣意吹。
挽吴母
作者：王绂
朝代：明

令子居郎署，慈亲白发垂。每闻期就养，谁料遽成悲。太史书阡表，名卿集挽辞。独怜斜日里，无复倚门时。
挽廖检讨先生
作者：王绂
朝代：明

不意微疴便殒身，词垣那得更相亲。朝参旧有金门籍，点检而今减一人。玉署编书未及完，佩声无复上金銮。可怜残藁留遗箧，掩卷令人不忍看。丹旐翩翩引夕晖，楚江西上片帆飞。赐金未及娱亲旧，不料家山殁后归。太史文章表墓阡，群公哀挽集成篇。人生百岁谁无死，似此尤堪慰九泉。生平野性爱林泉，别却林泉已十年。肯信而今图画里，有林泉处即欣然。
挽廖检讨先生·其一
作者：王绂
朝代：明

不意微疴便殒身，词垣那得更相亲。朝参旧有金门籍，点检而今减一人。
挽廖检讨先生·其三
作者：王绂
朝代：明

丹旐翩翩引夕晖，楚江西上片帆飞。赐金未及娱亲旧，不料家山殁后归。
挽廖检讨先生·其二
作者：王绂
朝代：明

玉署编书未及完，佩声无复上金銮。可怜残藁留遗箧，掩卷令人不忍看。
挽廖检讨先生·其五
作者：王绂
朝代：明

生平野性爱林泉，别却林泉已十年。肯信而今图画里，有林泉处即欣然。
挽廖检讨先生·其四
作者：王绂
朝代：明

太史文章表墓阡，群公哀挽集成篇。人生百岁谁无死，似此尤堪慰九泉。
挽张真人
作者：王绂
朝代：明

忆昔瑶京相见日，许同仙籍注清班。遽闻驭气游无极，不复焚香授大还。笙鹤逍遥三岛上，楼台缥缈九霄间。世人空自藏遗翰，邈矣高风不可攀。
挽彭秀才叙古
作者：王绂
朝代：明

一疾如何便永违，都门秋色惨斜晖。乡人惊报哀音去，老父来收旅榇归。别梦尚能联几砚，返魂应解访庭帏。至今馆下多残翰，每见征人泪满衣。
挽徐母
作者：王绂
朝代：明

平生嫠居冰雪清，教子读书名已成。正期禄养体长健，俄闻凶讣人皆惊。柳杨青青杨子渡，江山依旧来时路。春风丹旐引归航，遗骸并葬良人墓。
挽李母
作者：王绂
朝代：明

闾里共称贤，中途丧所天。教儿登显仕，抱志卒馀年。京国舆灵榇，横山入墓阡。铭文书琬琰，尤足慰重泉。
挽杨谕德尊翁
作者：王绂
朝代：明

世难一生多索莫，唯将古道乐丘园。家庭不独称纯孝，盗贼犹能感片言。三径草荒飞梦蝶，孤坟松老惨啼猿。只今有子逢昭代，光显应知慰九原。
挽盛进士衍
作者：王绂
朝代：明

姓字登科病已缠，忽闻长逝益增怜。恩荣才制新袍笏，志业空遗旧简编。丹旐西风秋色里，白杨孤冢暮云边。为言堂上休悲戚，恐逐修文在九泉。
挽穆先生
作者：王绂
朝代：明

闻说当年谒至尊，布袍藜杖入军门。六韬适遇风云会，二子皆承雨露恩。丘陇岂期身遽殁，功勋应与国长存。董公遮道真奇事，太史于今可并论。
挽筠涧解先生
作者：王绂
朝代：明

排难应须让鲁连，邦家民物总安全。至今父老思遗德，每对诸孙话昔年。曾承明诏就安车，辞谢天颜返故庐。已有诸郎膺宠渥，閒情因得伴樵渔。箕裘相继有遗经，不独家庭桂子荣。江右年来登进士，蜚英多是旧门生。哲士云亡道未亡，林端阡表起虹光。鉴湖东畔文江曲，过客应多式路傍。
挽筠涧解先生·其一
作者：王绂
朝代：明

排难应须让鲁连，邦家民物总安全。至今父老思遗德，每对诸孙话昔年。
挽筠涧解先生·其三
作者：王绂
朝代：明

箕裘相继有遗经，不独家庭桂子荣。江右年来登进士，蜚英多是旧门生。
挽筠涧解先生·其二
作者：王绂
朝代：明

曾承明诏就安车，辞谢天颜返故庐。已有诸郎膺宠渥，閒情因得伴樵渔。
挽筠涧解先生·其四
作者：王绂
朝代：明

哲士云亡道未亡，林端阡表起虹光。鉴湖东畔文江曲，过客应多式路傍。
挽胡母吴宜人
作者：王绂
朝代：明

身膺五福介期颐，出自名门众所知。井臼相夫成显宦，诗书教子达明时。恩荣已拜宜人诰，懿行当为女士师。妇道母仪俱不泯，文光辉赫墓前碑。
挽菊庄金德厚先生
作者：王绂
朝代：明

别去两经春，寄来书更频。只期重握手，宁料永伤神。禄养悲贤子，情亲泣故人。遥怜篱下菊，今岁为谁新。
挽计生岳胤
作者：王绂
朝代：明

若翁已失平生望，对客无言泪满袪。遗墨尚存新著藁，小斋空积旧藏书。楼成作记应难测，地下修文恐不虚。自古多才偏夭折，茫茫造物竟何如。
新居
作者：王绂
朝代：明

近搆行窝殊可爱，短篱蓬屋小窗纱。休言暂住非真宅，偶得安居即是家。雨过近移官寺竹，春来唯欠故园花。落成不待宾朋贺，新水铜瓶自煮茶。
早行索水
作者：王绂
朝代：明

鸡鸣晨炊戒轮鞅，闭门一点明星上。路出长林不见人，烟深咿轭车声响。须臾日出气象分，往来行旅才纷纭。仆夫笑指都城近，宫殿岧峣五色云。
晓入清河舟中眺望
作者：王绂
朝代：明

风帆晓入清河口，野岸晴飞白鸟群。水入淮流千里合，路通齐地一支分。驰心辇下常看日，回首江东已隔云。试问县楼应不远，夜来更鼓月中闻。
晓发通州望京阙作
作者：王绂
朝代：明

小雨初晴晓雪开，五云深处见楼台。山连辽海金城固，春满关河玉辇回。星汉共瞻天渐近，衣冠重整客初来。欲凭子墨誇雄览，愧乏扬雄献赋才。
晓过双溪道中
作者：王绂
朝代：明

残月欲低溪水明，林香拂拂晓风清。鸟从万木阴中响，人在乱山深处行。境异自令心独赏，趣幽翻觉句难成。不知蜀道几千里，一路吟哦到锦城。
晚节
作者：王绂
朝代：明

不独宜烟雨，尤能傲雪霜。隆冬残腊里，相伴野梅芳。
暇曰读楞严经偶成
作者：王绂
朝代：明

劳生何扰扰，衰鬓已萧萧。偶得《楞严》读，都将世虑消。水流虚谷静，云度碧天遥。独坐忘言久，西山对寂寥。
暮上吕梁洪
作者：王绂
朝代：明

黄河从西来，万里走浊浑。吕梁乃故道，势若逸马奔。我来趋王程，至此日已昏。挽夫识予意，驾牛乘夜喧。滩回石乱斗，水与船相吞。攀援一失势，转眼不可存。巨缆虽云牢，怀畏时自扪。须臾际安流，稍觉宁心魂。因之劳其勤，斗米代双樽。汝劳勿复道，吾侪赖君恩。
月夜舟中酒后写呈胡祭酒兼同行诸公
作者：王绂
朝代：明

官船溯河明月夜，千里河流金液泻。水拍船溯月在天，月色波光两相射。此时清兴不可遏，须待倾觞共陶写。行庖美味虽云重，更觅溪鲜问渔舍。蟹螯初肥良足珍，霜馀梨枣甘于蔗。同行况复皆贤豪，襟怀岂是寻常者。胡公一代大司成，文章声誉追班马。延陵给事钱塘客，每出新诗儗风雅。东阳兄弟居翰林，一双白璧千金价。林黄二子才更奇，往往辞气凌鲍谢。云间尤喜紫阳孙，笔底龙蛇众惊诧。一时会合非偶然，共沐恩光来日下。霏霏珠玉动生风，济济衣冠俨成画。嗟予年少尝好游，临水登山日无暇。时当有月达旦饮，典衣肯顾山妻骂。年来老病不复饮，每见深杯辄生怕。不知今夕是何夕，狂态依然莫能罢。酒阑兴尽不复散，共向船窗相枕籍。须臾月落水自流，斗柄低回柁楼挂。骑鲸李白远莫攀，梦鹤坡翁久仙化。人生所贵在适意，尘虑何须苦萦挂。灯前漫尔写长谣，留向他年作佳话。
月夜过瞿塘
作者：王绂
朝代：明

瞿塘滟滪足风波，一叶官航抵暮过。峡尽顿看江路阔，山开尤喜月明多。图分八阵石犹在，柱锁重关铁未磨。惆怅英雄俱已矣，令人千古独悲歌。
月篷轩
作者：王绂
朝代：明

轩居窄窄小于舟，窗户虚明瞰碧流。月色正圆思载酒，波光难定懒垂钩。不忧平地风波起，最喜近人星汉浮。无限沧洲烟水趣，谪仙何必跨鲸游。
杂诗
作者：王绂
朝代：明

凄风西北来，时序属秋暮。林野何萧条，草木怨霜露。霜露亦何心，大化运行故。须臾届严冬，坚冰日凝冱。蛟龙已沈渊，蛰虫亦坯户。涂我林下屋，裂我机上布。阳春望望遥，薄言善调护。
杂诗
作者：王绂
朝代：明

客有三代器，宝之金玉重。考制谓尊彝，求形类瓶瓮。文款隐斑驳，光润岂磨砻。所嗟去古远，未足适时用。什袭虽珍藏，弃置相伯仲。纵有好奇者，相看为玩弄。
杂诗
作者：王绂
朝代：明

楚人献奇璞，号泣足见伤。宋愚得燕石，什袭固以藏。至宝终自白，瓦砾归粪墙。遭时自重轻，没世谁短长。仪秦乃赫赫，孔孟徒遑遑。仁义信迂阔，功利足富彊。举世已如此，念之热中肠。雅乐古而澹，其如世不好。郑声何浸淫，四座舞且蹈。感慨既异致，善恶难类报。礿天苦幽玄，纷纷媚于灶。所享苟非诚，罪福恐颠倒。立身岂无术，理物良有道。曾闻舞干羽，苗格罢征讨。
杂诗
作者：王绂
朝代：明

秋旦露气白，初阳淡无晖。群鸡正乱叫，栖禽犹倦飞。我行适中野，踯躅烟路微。苍莽荆棘深，零露沾裳衣。去去既寡欢，恻恻中心违。素志谅难易，知音古尤稀。侧身复惆怅，拂旦吾当归。
杂诗
作者：王绂
朝代：明

鸿鹄志四海，燕雀贺櫩端。四海一何远，櫩端亦以安。扶摇岂不慕，迹拘谅尤难。锻羽喧朝景，安得追风翰。俛啄萧艾间，仰视天风寒。斯举咫尺足，何必万里抟。抚已宜自养，勿多身外干。志郁食哽咽，情欢酒忘醉。如何饮食间，忧乐竟莫类。达人无不可，一以理自会。时序侵燠寒，晨昏互明晦。苟能守吾中，外患亦何憝。忠信与笃敬，乃足寡尤悔。贤哉子张绅，吾当永为佩。
杂诗·其一
作者：王绂
朝代：明

鸿鹄志四海，燕雀贺櫩端。四海一何远，櫩端亦以安。扶摇岂不慕，迹拘谅尤难。锻羽喧朝景，安得追风翰。俛啄萧艾间，仰视天风寒。斯举咫尺足，何必万里抟。抚已宜自养，勿多身外干。
杂诗其二
作者：王绂
朝代：明
体裁：古风

志郁食哽咽，情欢酒忘醉。如何饮食间，忧乐竟莫类。达人无不可，一以理自会。时序侵燠寒，晨昏互明晦。苟能守吾中，外患亦何憝。忠信与笃敬，乃足寡尤悔。贤哉子张绅，吾当永为佩。
松泉师携至日南所作三香图访予翰林命加松竹厕于其间盖将以物情之同者为一致耶抑亦心源之同者为一道耶因命题遂赋
作者：王绂
朝代：明

冰雪生香飘翠襟，岁寒同结弟兄心。谁知落落苍髯叟，尤与此君交谊深。
松溪书屋
作者：王绂
朝代：明

一榻半书卷，主翁如此清。松风与溪水，夜夜作秋声。
松筠轩
作者：王绂
朝代：明

窗户无尘一径深，古松修竹翠阴森。采花为酒落金粉，挑笋作蔬抽玳簪。夜月每看祥凤宿，秋风时听老龙吟。平生独抱幽人操，谁复岁寒同此心。
桃源图
作者：王绂
朝代：明

碧嶂排空隔世尘，几家鸡犬自相亲。种桃底事临溪水，惹得渔郎来问津。
梁不移先生以诗示其子修撰用次其韵
作者：王绂
朝代：明

渺渺白云天一隅，贤郎瞻望久离居。宦游虽念道途远，亲老肯教音问疏。椿桂同芳多雨露，芝兰交映绕阶除。缄题新句来京国，应向晴窗手自书。居处高閒体自安，襟怀谁得似君宽。邻家酒熟邀春社，钓艇鱼来共晓餐。草色池塘看细雨，杏花帘幕动轻寒。贤郎近得缄题至，对客时时一展看。
梁不移先生以诗示其子修撰用次其韵·其一
作者：王绂
朝代：明
体裁：七言律诗

渺渺白云天一隅，贤郎瞻望久离居。宦游虽念道途远，亲老肯教音问疏。椿桂同芳多雨露，芝兰交映绕阶除。缄题新句来京国，应向晴窗手自书。
梁不移先生以诗示其子修撰用次其韵·其二
作者：王绂
朝代：明

居处高閒体自安，襟怀谁得似君宽。邻家酒熟邀春社，钓艇鱼来共晓餐。草色池塘看细雨，杏花帘幕动轻寒。贤郎近得缄题至，对客时时一展看。
梅花灯
作者：王绂
朝代：明

绿萼含芳剪缀成，小窗寒照一枝横。韶光满座春先到，疏影当檐月共明。结处任教吹玉笛，看时难把插陶罂。夜深吟赏浑忘倦，纸帐高眠梦亦清。
梦两儿
作者：王绂
朝代：明

两儿别来久，累夜梦何频。得非我念儿，无乃儿忆亲。梦中宛如昔，田庐荒且贫。犹能具鸡黍，为父招比邻。觉来尚征途，渺然万里身。归期固难必，归梦谅非真。愿言各努力，进善光前人。忠君我自勉，孝悌儿当勤。
梧桐
作者：王绂
朝代：明

近种高梧金井旁，重重如盖映彫墙。岂惟清庙中琴瑟，伫看朝阳鸣凤皇。得地自怜承晓露，知时那肯著秋霜。贤侯公退钩帘处，满院清阴白昼长。
楮巢为王可贞先生赋
作者：王绂
朝代：明

林下萧然人似鹤，剡藤蒙密作幽栖。高眠可当梅花帐，深掩难容燕子泥。窗牖透明云影薄，屋梁生白月痕低。新诗不用裁成卷，客到时教就壁题。
楮窝
作者：王绂
朝代：明

玉堂词客行窝好，绕榻浑将茧纸糊。皓彩透明真月窟，红尘悬隔拟冰壶。最宜就壁题篇什，不必围屏写画图。宾退随教掩窗户，春时唯恐燕泥污。
次韵咏独鹤
作者：王绂
朝代：明

昂昂绝俗谁为侣，不是高僧即隐君。远水独归怜片影，空林清唳忆同群。梦随坡老舟中月，舞罢支郎榻外云。惆怅我来难近狎，飘然犹似避尘纷。
次韵张真人所画潇湘意
作者：王绂
朝代：明

翠竹苍烟两岸秋，扁舟曾忆度湘流。偶来琳馆看图画，彷佛推篷宿雨收。苍龙掩雨响萧骚，墨沼风生起翠涛。想见仙翁挥洒罢，洞庭空阔楚山高。
次韵张真人所画潇湘意·其一
作者：王绂
朝代：明

翠竹苍烟两岸秋，扁舟曾忆度湘流。偶来琳馆看图画，彷佛推篷宿雨收。
次韵张真人所画潇湘意·其二
作者：王绂
朝代：明

苍龙掩雨响萧骚，墨沼风生起翠涛。想见仙翁挥洒罢，洞庭空阔楚山高。
歌风台
作者：王绂
朝代：明

黄屋初乘入故乡，悲风曾此醉壶觞。固知有国因三杰，复恐无人守四方。丰沛到今何寂寞，风云终古自飞扬。荒台独上追陈迹，空见残碑傍夕阳。
武侯庙
作者：王绂
朝代：明

忠义分明两出师，令人读罢想当时。躬耕本亦巢由志，襟抱聊将管乐期。鱼水一时心已合，风云八阵石难移。长星不使营前坠，礼乐重兴未可知。
永嘉胜概卷为黄太守赋
作者：王绂
朝代：明

永嘉古名郡，山水足清赏。王谢旧登历，境在人已往。遗躅不可攀，千载徒追仰。黄侯来牧守，政暇爱西爽。邀人绘成图，历历如在掌。岚光树苍翠，海气天沆漭。松坞出禅宫，花汀隐渔榜。桑麻接屋青，机杼连村响。楼台俯崇墉，阡陌遍膏壤。彷佛行春时，笙歌散轮鞅。惭余谬通籍，染翰近天仗。披图谅难即，神游起遐想。
江行得便风快甚民望索诗遂赋
作者：王绂
朝代：明

舟泛长江一苇轻，棹歌齐发浪花生。才看帆腹添风力，便觉船头响涧声。涉远底须登陆路，凭虚真欲上苍冥。题诗为报偕行客，同是鹍鹏十万程。
沧浪濯足图
作者：王绂
朝代：明

入郭归来欲暮天，数峰残照半溪烟。悠然濯足沧浪上，怕带黄尘上钓船。
洗心池
作者：王绂
朝代：明

寓目寻尺小，适意湖海深。岂唯适我意，将以涤我心。
活水源
作者：王绂
朝代：明

池水清不竭，正尔源头活。未放入江湖，恐成烟浪阔。
济宁分水闸访乡人王大使
作者：王绂
朝代：明

自说到官久，往来多见临。上堂询旅况，对酒话乡音。日落郡城晚，河舂闸水深。南归应有待，停棹拟重寻。
深静轩为云石长老赋盖取杜少陵竹深留客处荷静纳凉时之句以扁其轩云
作者：王绂
朝代：明

何处可追游，兹轩景最幽。穿林开小径，凿地引清流。竹色明书幌，荷香散茗瓯。高僧尤好客，欲别更迟留。
清江碧嶂
作者：王绂
朝代：明

清江皎如练，列嶂开新晴。一段好风景，翻成客路情。
清风林
作者：王绂
朝代：明

种竹风满林，风清尘自远。芳樽聊独持，非敢慕嵇阮。
游天王寺用修撰王时彦韵
作者：王绂
朝代：明

古寺寻幽竟夕晖，败垣芳草路依微。鸟啼空院僧何在，树老閒庭鹤自归。静对方池移石坐，高临孤塔看云飞。平生自信心无著，不是衰年始息机。
游神乐观期耦君武孟不至明日耦君有诗见寄遂用韵答之
作者：王绂
朝代：明

退直乘閒暂出城，岧峣仙观壮神京。坛边人拥青鸾帚，花外谁调彩凤笙。斋殿风微香馥郁，醴泉云冷鉴澄清。题诗无限登临兴，独欠君来未畅情。
湘潭晓云
作者：王绂
朝代：明

点点落林花，寥寥弄山鸟。何处一声钟，云峰万重晓。群峰面面开，几处玉楼台。今夜望溪口，有人乘兴来。
湘潭晓云·其一
作者：王绂
朝代：明

点点落林花，寥寥弄山鸟。何处一声钟，云峰万重晓。
湘潭晓云·其二
作者：王绂
朝代：明

群峰面面开，几处玉楼台。今夜望溪口，有人乘兴来。
溪山烟雨图为包公恺写
作者：王绂
朝代：明

溪山茆屋知何处，隔岸青山暗烟树。一棹谁兮路欲迷，缘流似逐桃花去。嗟予落寞江海滨，到今懒欲问通津。因君扇底涂狂墨，烟雨苍茫一片春。
潼川驿宰潘君复任持卷求诗
作者：王绂
朝代：明

三年传舍官如旧，来往追随不厌频。扫径惯迎天上客，折梅长寄陇头人。驿楼树暗淮烟晓，官棹花明楚水春。待我南归重经过，索茶呼酒莫相嗔。
澹云巢
作者：王绂
朝代：明

有客居东山，结庐山之隅。林深蔼芳润，清阴閟庭除。泊然入无倪，与时相卷舒。自名澹云巢，其志将焉如。云以愿从龙，巢以产凤雏。及兹际昌运，嘉应良不虚。凤既上阿阁，和鸣向朝曦。云乃烂碧落，昭回五綵垂。讵学巢与由，负此唐虞时。
濑水美仲琰也史仲琰能绍先志故美之
作者：王绂
朝代：明

瞻彼濑水，其流汤汤。有美君子，筑室于傍。厥心孔臧，受天之祥。瞻彼濑水，汤汤其流。有美君子，筑堂于丘。厥德允修，受天之休。有泽可渔，有丘可锄。我堂我居，先人之庐。我乐我志，先人之书。惟尔先哲，积善有基。一于为善，而无自欺。爰及后昆，及庆之馀。后昆振振，德钟于门。继尔先志，此心常存。勖哉敬哉，薄俗斯敦。
濑水美仲琰也史仲琰能绍先志故美之
作者：王绂
朝代：明
体裁：四言诗

瞻彼濑水，其流汤汤。有美君子，筑室于傍。厥心孔臧，受天之祥。（一章）瞻彼濑水，汤汤其流。有美君子，筑堂于丘。厥德允修，受天之休。（二章）有泽可渔，有丘可锄。我堂我居，先人之庐。我乐我志，先人之书。（三章）惟尔先哲，积善有基。一于为善，而无自欺。爰及后昆，及庆之馀。（四章）后昆振振，德钟于门。继尔先志，此心常存。勖哉敬哉，薄俗斯敦。（五章）
煅诗炉
作者：王绂
朝代：明

物情为炭趣为铜，始信经营意匠工。光焰腾冲天上下，词锋淬就剑雌雄。推敲句法从精鍊，陶冶心云入混融。雅颂百篇存古制，定将橐籥鼓淳风。
牛渚秋清
作者：王绂
朝代：明

牛渚古矶头，谪仙曾醉游。白鸥残照里，点破一江秋。
牡丹
作者：王绂
朝代：明

魏紫姚黄取次栽，清和将近始花开。群芳任意参前去，国色多情殿后来。帘外日高施帐幄，酒边风暖醉亭台。东君赋予何多也，无限繁华独占魁。
独善堂为施惟政赋
作者：王绂
朝代：明

穷达虽不同，在我固无异。独善与兼善，此道一而二。施君素高尚，衡阳久藏器。虽曾佐花县，牛刀聊小试。未几即归休，自谓犹未至。筑堂南面岳，相高争气势。讲道通天人，读书饱经济。迟当达天朝，揄扬明至治。不见有莘士，躬耕岂忘世。幡然一旦起，惠泽苍生被。君今已白头，明时幸遭值。愿言发其蕴，青云奋高志。勿效栖栖人，林居事幽致。
玉笋晴云
作者：王绂
朝代：明

聚散不可常，飘飘任舒卷。山人去莫留，影逐孤帆远。
王止中先生来视其甥庶子黄君既而还永嘉因送之
作者：王绂
朝代：明

高隐丘园雪满颅，何由巾履到皇都。要将眼见贤甥贵，宅相当年信不诬。春水初泮水微茫，千里家山一叶航。随处迟留即行乐，计程灯夕过钱塘。到家尤喜及花时，想共邻翁对酒卮。醉后定知无杂语，繁华应只话京师。
王止中先生来视其甥庶子黄君既而还永嘉因送之·其三
作者：王绂
朝代：明

到家尤喜及花时，想共邻翁对酒卮。醉后定知无杂语，繁华应只话京师。
王止中先生来视其甥庶子黄君既而还永嘉因送之王止中先生来视其甥庶子黄君既而还永嘉因送之·其二
作者：王绂
朝代：明
体裁：七言绝句

春水初泮水微茫，千里家山一叶航。随处迟留即行乐，计程灯夕过钱塘。
琴室为林典乐赋
作者：王绂
朝代：明

楣间揭宝翰，床上横玉琴。对客未成弄，令人先敛襟。地位近彤邸，门径幽且深。瑶草露盈砌，琪花香满林。应知月明夜，时有鸾凤吟。我来偶相访，帘垂昼沈沈。为鼓一再行，宛见名轩心。灵飙度馀韵，祥烟散微阴。气和体自适，神静心愈钦。曲终莫敢问，讶是钧天音。
瑞应狮子诗
作者：王绂
朝代：明

西戎狮子进神京，粲粲金毛映日明。幸际盛时亲睹此，绝胜前史但闻名。万方顿使群妖息，一吼能令百兽惊。不是吾皇珍远物，远人深意慕朝廷。
用韩先生看梅韵述怀
作者：王绂
朝代：明

嗅梅林下看新晴，顿觉萧然俗虑清。事往语人犹在梦，才疏于世若忘情。雨添江水春无迹，雪堕松梢夜有声。自古人生须适意，是非身后托谁明。
用韵元日早朝和邹先生
作者：王绂
朝代：明

珊珊珂佩共趋朝，綵仗森严拥戟旄。仙乐奏随方物表，天香飘及近臣袍。风微玉陛春光早，露湿金茎日影高。班退又闻催入宴，宫花簪帽醉葡萄。
用韵赋荷花灯
作者：王绂
朝代：明

翠芰红渠照眼新，装成灯火斗芳春。中庭月色涵秋水，陆地花明隔暗尘。归院曾随金马客，闻歌疑是若耶人。可容一叶乘舟去，露发何妨醉脱巾。
甲申元日偶成
作者：王绂
朝代：明

屠苏煖就与谁倾，幼子客边聊慰情。绝胜年时逢此日，看人儿女拜新正。
画马
作者：王绂
朝代：明

万疋群中久已空，几翻嘶向落花风。孙阳去后无知己，沦落盐车阪道中。
留别雪洲东屏
作者：王绂
朝代：明

地好况闻名习礼，参差高第映乔柯。偶来为客住因久，渐喜居人识较多。春暖壶觞陪燕集，秋清帘幕听弦歌。无端漫复西游去，主意勤惓奈若何。
病中述怀二首
作者：王绂
朝代：明

卧病得休暇，提撕百念非。任真招物议，随俗与心违。露草乱虫响，云霄一鹤飞。君恩知未报，何敢道思归。问年才五九，底事便奄奄。壮志逐时减，新愁与病添。日晡思啖粥，风冷怕钩帘。有客来看命，犹谈蔗境甜。
病中述怀二首·其一
作者：王绂
朝代：明

卧病得休暇，提撕百念非。任真招物议，随俗与心违。露草乱虫响，云霄一鹤飞。君恩知未报，何敢道思归。
病中述怀二首·其二
作者：王绂
朝代：明

问年才五九，底事便奄奄。壮志逐时减，新愁与病添。日晡思啖粥，风冷怕钩帘。有客来看命，犹谈蔗境甜。
病中雨夜二首
作者：王绂
朝代：明

不眠孤烛在，风雨送凄凉。病骨秋加瘦，羁愁夜并长。自应强饮食，谁复问衣裳。蟋蟀如相念，时来啼近床。怀抱怕生愁，病来难自由。雨声孤馆夜，人影一灯秋。书剑乖前志，江湖忆旧游。无端身外事，一一上心头。
病中雨夜二首·其一
作者：王绂
朝代：明

不眠孤烛在，风雨送凄凉。病骨秋加瘦，羁愁夜并长。自应强饮食，谁复问衣裳。蟋蟀如相念，时来啼近床。
病中雨夜二首·其二
作者：王绂
朝代：明

怀抱怕生愁，病来难自由。雨声孤馆夜，人影一灯秋。书剑乖前志，江湖忆旧游。无端身外事，一一上心头。
病后寄同志
作者：王绂
朝代：明

少小颇知学，老来何足论。自惭书翰力，难答圣君恩。一病较才好，两眸看渐昏。客囊无旧物，唯喜短檠存。
病起写山水图谢张逢吉先生
作者：王绂
朝代：明

少小昧调摄，动或违天和。迨兹晚年至，疾疢宜其多。所念窃美禄，置身在銮坡。寸效未及施，报国将如何。张君负奇术，垂情屡见过。爰以慰微志，匪徒起沈痾。日来力渐完，稍能盻庭柯。殷勤理冠屦，载振朝天珂。感德曷云喻，铭心久难磨。挥毫写山水，持奉志靡他。山以崇令德，水以衍后波。
登剑台望京华作
作者：王绂
朝代：明

一上高台首重回，五云何处是蓬莱。帆随雁影天边去，人共春光日下来。淮甸烟销平似掌，河流冰泮碧于苔。翠华行幸应非远，佳气氤氲绕上台。
登盱眙
作者：王绂
朝代：明

县郭高临紫翠间，泊舟乘兴一跻攀。荆扬南望无多路，淮楚西来第一山。僧舍径幽松影合，水祠碑在藓痕斑。登临不用悲今古，渡口寒潮日往还。
白云深处为陈孟端题
作者：王绂
朝代：明

高隐白云深复深，阶除晴昼亦生阴。山藏暝色迷归鹤，窗捲朝岚恐润琴。忽尔去留那有迹，飘然舒卷绝无心。道人只自閒怡悦，俗客要来难便寻。
白华美孝子也
作者：王绂
朝代：明

彼白者华，维色之洁。彼美君子，修德孔哲。修德伊何，欲亲之悦。彼白者华，维色之纯。彼美君子，修德孔仁。修德伊何，以安厥亲。厥亲在堂，既悦且安。旨酒称寿，室家相欢。朝夕在斯，外慕曷干。君子之行，莫先乎孝。是曰顺德，有裨名教。子孙百世，是则是效。
白华美孝子也
作者：王绂
朝代：明
体裁：四言诗

彼白者华，维色之洁。彼美君子，修德孔哲。修德伊何，欲亲之悦。（一章）彼白者华，维色之纯。彼美君子，修德孔仁。修德伊何，以安厥亲。（二章）厥亲在堂，既悦且安。旨酒称寿，室家相欢。朝夕在斯，外慕曷干。（三章）君子之行，莫先乎孝。是曰顺德，有裨名教。子孙百世，是则是效。（四章）
盆里黄杨
作者：王绂
朝代：明

黄杨乃嘉植，岷蜀多产之。乔柯起百尺，小干犹拱围。作器不沾垢，栉具尤其宜。故人有好事，全株远相遗。厥高仅盈咫，径不踰分釐。置之苜蓿丛，何繇别奇姿。况兹种来久，十易寒暑时。颜色固自好，长茂何迟迟。赋性恐或异，雨露宁有私。曾闻厄于闰，此理疑见欺。水土托盆盎，滋养良可知。嗟予久寂寞，对此心神怡。亲之若宾友，爱护如婴儿。清昼置书几，良宵露阶墀。时时为灌洒，元气犹淋漓。丛叶蔼芳润，孤根尚撑支。愿言保贞操，与世相推移。材良召斤斧，曷用昂霄为。唯应处岩壑，庶可全天资。
相如驷马桥
作者：王绂
朝代：明

相如辞赋拟风骚，浪迹临邛逸气飘。犊鼻岂应亲涤器，驷车直欲预题桥。才名当世黄金重，志愿凌云碧汉遥。富贵如何才满意，白头吟里恨偏饶。
瞻云轩
作者：王绂
朝代：明

慈颜日已衰，游子日已违。路阻千里脩，心逐孤云飞。云飞想其下，轻阴覆庭闱。何繇获终养，日舞斑斓衣。王事靡有程，岁徂曷言归。望望徒自伤，暮景西山微。
种竹
作者：王绂
朝代：明

喜得栽时及早春，宿泥独带藓痕新。担头挑取来城市，一路清风扫俗尘。昨夜春雷始发声，翠鞭应有玉芽生。老夫自笑衰年近，尚欲阶庭看锦绷。节间常带粉痕香，玉立亭亭凤尾长。最喜客来吟啸处，茶烟飞度翠阴凉。节操坚贞耐岁寒，客窗相对结清欢。夜深风起珊然响，犹复萧疏入梦看。翠影生阴雨露新，泠泠如玉净无尘。衡门自此休教闭，待取清狂直造人。密叶初抽凤尾齐，纷纷苍雪点春泥。遥知客到应非俗，好句无妨节上题。
种竹·其一
作者：王绂
朝代：明

喜得栽时及早春，宿泥独带藓痕新。担头挑取来城市，一路清风扫俗尘。
种竹·其三
作者：王绂
朝代：明

节间常带粉痕香，玉立亭亭凤尾长。最喜客来吟啸处，茶烟飞度翠阴凉。
种竹·其二
作者：王绂
朝代：明

昨夜春雷始发声，翠鞭应有玉芽生。老夫自笑衰年近，尚欲阶庭看锦绷。
种竹·其五
作者：王绂
朝代：明

翠影生阴雨露新，泠泠如玉净无尘。衡门自此休教闭，待取清狂直造人。
种竹·其六
作者：王绂
朝代：明

密叶初抽凤尾齐，纷纷苍雪点春泥。遥知客到应非俗，好句无妨节上题。
种竹·其四
作者：王绂
朝代：明

节操坚贞耐岁寒，客窗相对结清欢。夜深风起珊然响，犹复萧疏入梦看。
种竹月馀稍觉憔悴恐有不安意用前韵慰之
作者：王绂
朝代：明

东风无处不阳春，小草皆承雨露新。底事独含憔悴色，多应不乐近嚣尘。不作风声即雨声，客窗萧索可怜生。凭君切莫怀乡土，随处何妨弄锦绷。春泥过雨落花香，根下行鞭想渐长。正好峥嵘露头角，休教俗眼笑凄凉。欲持杯酒慰清寒，作底含愁不尽欢。当领主翁珍重意，特回青眼为君看。满城桃李斗芳新，车马春风紫陌尘。君独胡为存苦节，饥虚休学采薇人。扬州骑鹤理难齐，雨后来看两屐泥。相慰固惭无别物，新诗千首为君题。
种竹月馀稍觉憔悴恐有不安意用前韵慰之·其一
作者：王绂
朝代：明

东风无处不阳春，小草皆承雨露新。底事独含憔悴色，多应不乐近嚣尘。
种竹月馀稍觉憔悴恐有不安意用前韵慰之·其三
作者：王绂
朝代：明

春泥过雨落花香，根下行鞭想渐长。正好峥嵘露头角，休教俗眼笑凄凉。
种竹月馀稍觉憔悴恐有不安意用前韵慰之·其二
作者：王绂
朝代：明

不作风声即雨声，客窗萧索可怜生。凭君切莫怀乡土，随处何妨弄锦绷。
种竹月馀稍觉憔悴恐有不安意用前韵慰之·其五
作者：王绂
朝代：明

满城桃李斗芳新，车马春风紫陌尘。君独胡为存苦节，饥虚休学采薇人。
种竹月馀稍觉憔悴恐有不安意用前韵慰之·其六
作者：王绂
朝代：明

扬州骑鹤理难齐，雨后来看两屐泥。相慰固惭无别物，新诗千首为君题。
种竹月馀稍觉憔悴恐有不安意用前韵慰之·其四
作者：王绂
朝代：明

欲持杯酒慰清寒，作底含愁不尽欢。当领主翁珍重意，特回青眼为君看。
端午赐观骑射击毬侍宴
作者：王绂
朝代：明

葵榴花开蒲艾香，都城佳节逢端阳。龙舟竞渡不足尚，诏令禁籞开毬场。毬场新开向东苑，一望晴烟绿莎软。万马骞腾鼓吹喧，五云缭绕旌旗展。羽林年少青纶巾，秀眉丰脸如神人。锦袍窄袖巧结束，金鞍宝勒红缨新。纷纭来往尤迅速，马上时看藏马腹。背挽雕弓金镞鸣，一剪柔条碎新绿。忽闻有诏命分朋，毬先到手人誇能。马蹄四合云雾集，骊珠落地蛟龙争。彩色毬门不盈尺，巧中由来如破的。剨然一击电光飞，平地风云轰霹雳。不知何以能尔为，人人武勇张天威。鬼神变化妙莫测，此技乃知聊尔嬉。圣心举此重阅武，逸不忘劳在戎伍。帑币鲜华夹道陈，驰骋许教便捷取。自矜得隽意气粗，万夫誇羡声喧呼。摐金伐鼓助喜色，共言此乐人间无。銮舆临幸天颜喜，宴赐千官醉蒲醑。光禄尊开北斗傍，箫韶乐奏南薰里。微臣何幸遭盛明，清光日近多恩荣。呈诗敢拟长杨赋，万岁千秋颂太平。
竹
作者：王绂
朝代：明

舟子歌残月欲低，一枝苍翠凤毛齐。几番风雨打篷夜，梦入楚云湘水西。
竹深处为刘孟功题
作者：王绂
朝代：明

万竿森立草堂前，门巷迂回小径穿。席展翠阴留客醉，诗题玉节许僧镌。未秋已觉凉生袂，清夜那知月在天。老我情怀怕萧索，却疑风雨若为眠。
篷庵
作者：王绂
朝代：明

织苇代陶瓦，破竹编篱笆。顾非城郭宜，自是山人家。
米家船
作者：王绂
朝代：明

旅泊无长物，满载惟书画。聊应随处娱，未许人携借。
翰林夜宴分韵得隅字
作者：王绂
朝代：明

簪缨列坐总文儒，绿蚁浮香泻玉壶。炉袅兰薰横鹊尾，帘垂灯影见虾须。赓酬但觉诗情好，笑语浑忘礼法拘。醉里不知春漏促，梅花残月转城隅。
耳聩自嘲
作者：王绂
朝代：明

自喜从今不畏雷，是非无较转痴呆。心情要与分明解，指掌须教点画来。每事应酬将意测，卒时呼唤肯头回。偶逢生客初相访，未及交谈便指腮。
聚玉堂为吴主簿赋
作者：王绂
朝代：明

君家子弟追王谢，玉树森森满庭下。器美难容韫椟藏，才高应得连城价。堂前见客温相和，德业尤宜更琢磨。迟看怀宝联班出，南陌珊珊响佩珂。
胡祭酒索写洪厓图依韵奉荅辞之
作者：王绂
朝代：明

才过中年又晚年，筋骸疲惫眼茫然。久将清事抛成懒，忽得佳章喜欲颠。珠浦光寒秋见月，玉田膏润暖生烟。便当十袭藏书箧，留与儿孙作世传。才过中年又晚年，一身多病已颓然。漫将诗酒愁边遣，不复毫缣醉里颠。数叶竹梢承雨露，一拳苔石寄风烟。若言貌得洪厓景，仙迹犹难我辈传。
胡祭酒索写洪厓图依韵奉荅辞之·其一
作者：王绂
朝代：明

才过中年又晚年，筋骸疲惫眼茫然。久将清事抛成懒，忽得佳章喜欲颠。珠浦光寒秋见月，玉田膏润暖生烟。便当十袭藏书箧，留与儿孙作世传。
胡祭酒索写洪厓图依韵奉荅辞之·其二
作者：王绂
朝代：明

才过中年又晚年，一身多病已颓然。漫将诗酒愁边遣，不复毫缣醉里颠。数叶竹梢承雨露，一拳苔石寄风烟。若言貌得洪厓景，仙迹犹难我辈传。
腊日梁修撰用之以还家初散紫宸朝七字为韵命赋七首
作者：王绂
朝代：明

大化无停机，寒暑如循环。岁华忽云暮，阳和亦已还。人生百年内，忧喜互相关。顾匪金石姿，安得长朱颜。达人会斯理，意与云俱閒。闻道愧独晚，衰也吾何叹。忆我童稚时，乡傩竞喧哗。自从别乡县，岁岁天之涯。俯仰能几时，两鬓忽已华。今年在京国，腊蚁汎流霞。酡颜发高咏，悠悠兴何赊。皇风无远迩，四海同一家。寒旭上东观，残雪明石渠。嘉平锡华宴，晓入承明庐。佩珂肃西清，韶音闻笙竽。自顾草木同，泽被仁风嘘。孰知四序周，正兹万物初。报国乏经济，白首徒嗟吁。八蜡闻古礼，腊日在兹旦。迎祭思报劳，猫虎禦田患。銮舆幸郊原，校猎旌旗灿。获禽足练武，震荡妖氛散。上以共乾豆，下以具宾馔。时雍年谷丰，河海永清宴。十五初志学，性颇嗜经史。谋生计已疏，岂复亲耒耜。自期德业成，拾芥取青紫。中季遂蹉跎，五十始从仕。扈从游两京，伏腊已三祀。寸劳不能效，窃禄抱深耻。瑶花已三白，腊戍当兹晨。田家愿丰稔，对此尤欣欣。岁功已云毕，斗酒叙比邻。共言足公赋，击壤同尧民。惭予不耕者，承乏侍紫宸。素餐不见斥，惟应仰皇仁。我本山泽民，浪迹随渔樵。岂意蒙齿录，置身事清朝。矧居翰林场，交好皆英僚。岁时遇伏腊，诗酒常见招。壮怀固浩浩，白发何萧萧。醉来目云汉，寂默神弥超。
腊日梁修撰用之以还家初散紫宸朝七字为韵命赋七首·其一
作者：王绂
朝代：明

大化无停机，寒暑如循环。岁华忽云暮，阳和亦已还。人生百年内，忧喜互相关。顾匪金石姿，安得长朱颜。达人会斯理，意与云俱閒。闻道愧独晚，衰也吾何叹。
腊日梁修撰用之以还家初散紫宸朝七字为韵命赋七首·其七
作者：王绂
朝代：明

我本山泽民，浪迹随渔樵。岂意蒙齿录，置身事清朝。矧居翰林场，交好皆英僚。岁时遇伏腊，诗酒常见招。壮怀固浩浩，白发何萧萧。醉来目云汉，寂默神弥超。
腊日梁修撰用之以还家初散紫宸朝七字为韵命赋七首·其三
作者：王绂
朝代：明

寒旭上东观，残雪明石渠。嘉平锡华宴，晓入承明庐。佩珂肃西清，韶音闻笙竽。自顾草木同，泽被仁风嘘。孰知四序周，正兹万物初。报国乏经济，白首徒嗟吁。
腊日梁修撰用之以还家初散紫宸朝七字为韵命赋七首·其二
作者：王绂
朝代：明

忆我童稚时，乡傩竞喧哗。自从别乡县，岁岁天之涯。俯仰能几时，两鬓忽已华。今年在京国，腊蚁汎流霞。酡颜发高咏，悠悠兴何赊。皇风无远迩，四海同一家。
腊日梁修撰用之以还家初散紫宸朝七字为韵命赋七首·其五
作者：王绂
朝代：明

十五初志学，性颇嗜经史。谋生计已疏，岂复亲耒耜。自期德业成，拾芥取青紫。中季遂蹉跎，五十始从仕。扈从游两京，伏腊已三祀。寸劳不能效，窃禄抱深耻。
腊日梁修撰用之以还家初散紫宸朝七字为韵命赋七首·其六
作者：王绂
朝代：明

瑶花已三白，腊戍当兹晨。田家愿丰稔，对此尤欣欣。岁功已云毕，斗酒叙比邻。共言足公赋，击壤同尧民。惭予不耕者，承乏侍紫宸。素餐不见斥，惟应仰皇仁。
腊日梁修撰用之以还家初散紫宸朝七字为韵命赋七首·其四
作者：王绂
朝代：明

八蜡闻古礼，腊日在兹旦。迎祭思报劳，猫虎禦田患。銮舆幸郊原，校猎旌旗灿。获禽足练武，震荡妖氛散。上以共乾豆，下以具宾馔。时雍年谷丰，河海永清宴。
至成都
作者：王绂
朝代：明

京国远来将万里，士民欢悦共讴吟。久钦西伯施仁政，终见东平乐善心。江带锦城花烂漫，山横剑阁树萧森。只今宗社安如石，圣念尤亲九族深。
舟中晓望都城有怀诸公
作者：王绂
朝代：明

烟深孤塔是长干，路近都城望眼宽。江水今无南北限，山形原作虎龙蟠。云开魏阙朝阳满，月落秦淮晓色寒。遥想此时天上客，从容鸣佩列朝端。
芭蕉
作者：王绂
朝代：明

嫩绿开如扇，不禁风雨秋。都来浑几叶，作出许多愁。
花上白头翁
作者：王绂
朝代：明

欲诉芳心未肯休，不知春色去难留。东君亦是无情物，莫向花间怨白头。
茅屋为秋风所破有作
作者：王绂
朝代：明

西风昨夜起狂颠，捲我茆斋屋顶穿。红日迸光来枕上，白云拖影到床前。破铛煮茗煎明月，古砚濡毫蘸碧天。一夜寒窗浑不寐，寸心直至斗牛边。
茅斋煮泉图
作者：王绂
朝代：明
体裁：七言绝句

小结茅斋四五椽，萧萧竹树带秋烟。呼童扫取空阶叶，好煮山厨第二泉。
著存
作者：王绂
朝代：明

禄养既莫逮，何由展诚爱。随寓供蒸尝，庶或吾亲在。
蔡芝林为蒋公进求画扇遂题
作者：王绂
朝代：明

蒋君我未识，好事能延宾。从游蔡夫子，是可知其人。谓我隘而介，傲兀长居贫。尚耽山水癖，豪缣扫嶙峋。一介不以取，尤难辄交亲。片纸畴可得，吾将永为珍。夫子为之请，一一重具陈。仍持君扇来，求写湘江春。我方习吾静，天游浩无垠。适闻夫子言，笑落头上巾。丈夫贵知己，谊合情便真。苟能志吾志，宁谓非吾伦。况闻君远祖，三径招隐沦。清风千载馀，遐躅君能遵。渍笔一挥洒，翛翛见霜筠。交加林影间，团团月如银。时方凉雨歇，斋居绝纤尘。缅焉怀二仲，安能与之邻。掷扇返夫子，衣袂凌风振。为我先谢君，美酒宜多询。秋高月明夜，直造君宁嗔。
藏晖阁
作者：王绂
朝代：明

奥室乃环堵，窗户何由施。一瓦覆蠡甲，天光常下垂。
观大祀
作者：王绂
朝代：明

云汉昭回月正中，圣君严祀答苍穹。冕旒肃肃威仪盛，玉帛煌煌典礼崇。卤簿香飘凝瑞霭，箫韶声奏度祥风。百神咸格宸衷喜，愿祝繁釐万国同。
访陈羽士道宁因赠
作者：王绂
朝代：明

我生乐夷旷，幽抱常冲虚。偶客京华尘，不异林泉居。时来访仙侣，相与论道书。凝神入无象，妙观天地初。物我既莫立，孰谓形迹拘。吹笙碧桃春，天风动霞裾。孤云度碧落，六合乃吾庐。出门感群动，役役将何如。
访陈羽士道宁因赠·其一
作者：王绂
朝代：明

楚人献奇璞，号泣足见伤。宋愚得燕石，什袭固以藏。至宝终自白，瓦砾归粪墙。遭时自重轻，没世谁短长。仪秦乃赫赫，孔孟徒遑遑。仁义信迂阔，功利足富彊。举世已如此，念之热中肠。
访陈羽士道宁因赠·其二
作者：王绂
朝代：明
体裁：古风

雅乐古而澹，其如世不好。郑声何浸淫，四座舞且蹈。感慨既异致，善恶难类报。礿天苦幽玄，纷纷媚于灶。所享苟非诚，罪福恐颠倒。立身岂无术，理物良有道。曾闻舞干羽，苗格罢征讨。
读齐威王烹阿大夫事有感
作者：王绂
朝代：明

齐国能强理若何，因封即墨与烹阿。唐虞举措无过此，天下那消赏罚多。
谢华樗林寄佳菊四枝
作者：王绂
朝代：明

佳菊满篱东，朝来寄好风。花连人共晚，香与意兼融。皎皎鹅肪白，盈盈鹤顶红。相看思欲赋，才拙句难工。
谢吕先生惠幅巾
作者：王绂
朝代：明

乌纱寄惠承高谊，两带翩翩一幅全。制度想从周礼出，风流得自晋人传。寒炉坐守偏相称，晓镜看来亦自妍。昨夜寻梅到山寺，僧言疑是老逋仙。
谢吴中寄惠佳茗
作者：王绂
朝代：明

纸里重重想自封，枪旗叶叶带春风。谁言两地人千里，清味尝来总一同。
谢庆寿寺长老惠线香
作者：王绂
朝代：明

插向薰炉玉箸圆，当轩悬处瘦藤牵。才焚顿觉尘氛远，初制应知品料全。馀地每延孤馆月，微风时飏一丝烟。感师分惠非无意，鼻观令人悟入玄。
谢惠皮墩
作者：王绂
朝代：明

拜惠仙墩三尺圆，漆成文采瘦藤穿。最宜箕踞长松下，又好跏趺绣佛前。四体但能安即了，寸心尤觉静相便。题诗欲拟琼瑶报，坐对青灯夜不眠。
贮诗囊
作者：王绂
朝代：明

吴奴背上日随行，小李当时早得名。檃括寻常风月趣，包容今古咏歌情。珍珠粲粲光华满，文锦辉辉彩色明。累牍联篇藏已久，未逢删采向谁倾。
赋椰瓢
作者：王绂
朝代：明

炎方充贡物，颁赐出金门。外表匏瓜质，中涵雨露恩。香甘宜作果，坚确可刳尊。铭刻须珍袭，留荣及子孙。
赠余生同伦
作者：王绂
朝代：明

忆我当时别故邱，若翁携汝送行舟。而今十载重相见，子正青年我白头。
赠别经馆诸僧
作者：王绂
朝代：明

诏集高僧馆石渠，得陪清论半年馀。太官饭设天厨供，法藏文编贝叶书。柳外香来知仗近，花阴日转退朝初。告成又复东西别，目送飞云渺碧虚。
赠医士李士文
作者：王绂
朝代：明

李君业医兼业儒，闭门著方仍著书。济生利物不求报，人多感德交称誉。常年卖药吴门市，相去吾家无百里。得兴尤能日往还，一幅风帆度烟水。惭予薄宦久辞家，君亦移居住京华。春风二月城南陌，尚得相寻看杏花。
赠医士郑德中
作者：王绂
朝代：明

郑君襟抱如阳春，一廛卖药京华尘。家无所蓄惟善药，六陈之外馀皆新。制成丸散及㕮咀，按方如法皆精真。见人抱病不得瘥，痛苦有如同其身。老人之老幼人幼，切近不异骨肉亲。不肯屑屑趋势利，不肯蔑蔑轻贱贫。一心治疗忘劳辛，直待病已情方伸。人多感德申谢忱，郑君笑受尤欣欣。人多感德未及报，再干再渎良不嗔。吾知郑君非常伦，高谊直欲干青旻。宜乎姓名传缙绅，谁言宋清之后无其人，于戏谁言宋清之后无其人。
赠友
作者：王绂
朝代：明

君家住苏城，我家居锡县。乡里旧知名，都门才识面。君当职筦库，我幸勤笔砚。退公无所为，得暇辄相见。清玩常命观，芳樽屡叨宴。交情尚平易，世务总谙练。处静惟端庄，遇剧即通变。叹羡徒尔嘉，怀惭未能荐。适兹代者至，复预天官选。谁言九霄长，独快六翮健。扶摇良可期，惟恐迹相远。
赠孙碧云还武当
作者：王绂
朝代：明

才朝金阙便言还，自是高风动圣颜。身作地仙逢盛世，面承天语住名山。重重台殿空青上，六六峰峦紫翠间。料得尘缘无一点，此心应只伴云閒。
赠徐君邦孝
作者：王绂
朝代：明

难后不知何处在，客中相见鬓丝新。此身已老谁知己，旧业如今尽属邻。归梦几回胶岭月，借耕十亩练塘春。人生万事应难料，未信长年孺子贫。
赠朱编修
作者：王绂
朝代：明

朱君乃是青云器，读书不负平生志。向曾龙跃禹门雷，跳浪翻空应得意。声名藉藉动京华，策对明廷众所誇。鳌首已攀蟾窟桂，马头还看凤城花。斯文仰羡增光显，称述犹存赠行卷。铿锵金石韵相宣，远大期君意非浅。君今宠擢登銮坡，玉树花深响佩珂。五色文章成黼黻，九天光采动星河。嗟予久已闻英誉，势比云泥固难会。年年枯死案头萤，四十无闻何足畏。不期邂逅同清朝，菲才未免旁人嘲。痴蝇附骥亦致远，托身愿结青云交。
赠潘晦初
作者：王绂
朝代：明

都门一笑喜相逢，典却春衣酒肆中。且放襟怀同啸傲，莫将眉宇论穷通。卧龙蛰后今安在，良马群中久已空。老眼到今无著处，醉来江上目飞鸿。
赠竹隐
作者：王绂
朝代：明

君家绕屋多修竹，檐外时闻响寒玉。雨歇林窗风日妍，春阴一榻侵衣绿。闭户常令俗驾回，从教三径长苍苔。予今亦有王猷癖，直造休嫌数往来。
赠胡都给事中
作者：王绂
朝代：明

皎皎瑶台鹤，濯濯冰霜姿。宿昔有仙契，于焉慕安期。翱翔历蓬瀛，饮啄来上池。寸丹久已就，八表随所之。静与元气并，动与祥飙驰。罔象莫可测，玄珠应自知。乃令鸡鹜群，矫首徒嗟咨。
赠蒋御医用文
作者：王绂
朝代：明

医名追扁鹊，传派自长康。叠见回生效，多藏经进方。竹深通药径，花外掩丹房。修合常供御，衣衫袭异香。
赠陈司仓廷玉
作者：王绂
朝代：明

司仓虽小职，京国掌军储。天近屡朝见，官閒如隐居。秋风三亩宅，春雨一园蔬。咫尺频相过，毋烦重致书。
赠陈景中昆仲题所画竹上
作者：王绂
朝代：明

到京今六载，衰病独茕茕。在客谁知己，惟君弟与兄。经过常馈药，慰问每留情。持此岂云报，相期岁晚盟。
赵县丞以事系法司乃弟自台州来赴难及狱平始告归省以诗送之
作者：王绂
朝代：明

急难每闻人共勉，况君骨肉最情深。不惟友爱弟兄义，正欲怡愉父母心。花底醉歌忘旅况，灯前欢叙话乡音。到家具庆尤堪美，椿桂满堂生昼阴。
过华叔端草堂写晴雨竹壁上
作者：王绂
朝代：明

我爱君家远城郭，绕檐竹色侵帘幕。醉中挥翰写晴梢，湘云一剪春阴薄。看来顿觉风气清，耳边恍若闻秋声。啸歌到晚不归去，高卧翠阴呼月明。高轩置酒延夕曛，眼前知己无如君。枯肠醉后有芒角，手挥高节凌青云。图成自觉精灵聚，素壁俄然仪凤羽。拟得秋声直造来，剪烛连床听风雨。
过华叔端草堂写晴雨竹壁上·其一
作者：王绂
朝代：明

我爱君家远城郭，绕檐竹色侵帘幕。醉中挥翰写晴梢，湘云一剪春阴薄。看来顿觉风气清，耳边恍若闻秋声。啸歌到晚不归去，高卧翠阴呼月明。
过华叔端草堂写晴雨竹壁上·其二
作者：王绂
朝代：明

高轩置酒延夕曛，眼前知己无如君。枯肠醉后有芒角，手挥高节凌青云。图成自觉精灵聚，素壁俄然仪凤羽。拟得秋声直造来，剪烛连床听风雨。
过梅花堂
作者：王绂
朝代：明

我曾泊棹西湖滨，千树万树梅花春。孤山月照一蓬雪，十里湖光如烂银。兴豪对客酣清宴，达旦赓吟骋雄健。灯前索纸呵手题，霜兔鏦锵冰满砚。年来浪迹随西东，看花多在驱驰中。纵有香醪对明月，浑无好兴酬春风。只今书剑来京国，欲访梅花杳难得。亭馆多栽逞艳姿，山林谁重凌寒色。春来未几薄雪馀，寒驴偶过西城隅。疏花寂历三五树，中有一室幽人居。室中幽人广平后，旅寓看花为花瘦。窗横古影神愈清，杯吸寒香骨应透。相逢休言一事无，邻家有酒须剩沽。趁取楼头未吹角，莫教地上鱼鳞铺。我因看花狂兴发，花应笑我生华发。曲逆长贫岂足论，冯唐已老谁能拔。怜君与我同襟期，看花酌酒情相宜。百年一任世所弃，寸心独许花相知。我家君家隔江浙，一水相通吴与越。此夕何如对榻眠，梦魂还醉西湖月。
过沈修撰留酌醉后书赠
作者：王绂
朝代：明

旅迹无可往，兀然生隐忧。素性本简拙，出门寡绸缪。感君独知己，情真久交游。况兹相近居，来往常迟留。笑谈散堙郁，杯酒屡劝酬。供具即所有，无烦备时羞。陶然各尽醉，不忮亦不求。人生契合难，数造君母尤。
过淮安送周文威归吴
作者：王绂
朝代：明

我昔送君君挈家，君今回棹我天涯。萍踪又向几时会，蒲质共惊双鬓华。淮海雨晴潮涌日，边城春暮雪漫沙。江南最是关情处，茅屋暖风开杏花。
过赵徵君文鼎隐居
作者：王绂
朝代：明

只今谁识旧王孙，高隐澄江郭外村。宗室世传家谱在，状元坊建鼎魁存。清秋山色横当槛，静夜潮痕直到门。拟得初春重相过，索尝新酒荐河豚。
述怀
作者：王绂
朝代：明

到京谁信寡交亲，每每欢和却变嗔。俯仰顺人那尽意，浮尘随处漫容身。樽前强作忘情醉，镜里俄看老鬓新。昨夜梦归江上路，临风高振客衣尘。
送□教谕
作者：王绂
朝代：明

囊书拂晓辞金阙，相见匆匆又相别。草色初黄蓟北云，梅花渐白江南雪。殷勤沽酒送君行，断雁西风千里情。此去莫言官署冷，好将经术授诸生。
送□秀才归江右
作者：王绂
朝代：明

京国久为客，怅然怀故山。孰云乏知己，念亲已颓颜。穷居耻明时，旷怀良独难。因思衣锦荣，何如綵衣斑。空江一鸟度，远道孤舟还。分手复延伫，极目苍茫间。
送上海道会沈练师
作者：王绂
朝代：明

一簪华发羽衣宽，世外仙翁亦拜官。方朔自应从吏隐，旌阳唯欲济民安。剑横星斗龙光见，佩响天风鹤背寒。回首丹房沧海上，弱流东去路瀰漫。
送人归省
作者：王绂
朝代：明

远别念亲闱，君恩独赐归。乡关经月到，烟水片帆飞。粱稻岁初熟，蟹螯秋正肥。遥知调膳处，綵服映春辉。
送任大参勉之福建
作者：王绂
朝代：明

都亭南望路迢迢，仗拥双旌引去轺。官拜大参行外省，人推清誉满中朝。风回海舶珠犀集，雨洗闽山瘴沴消。服远最宜恩信立，伫听嘉政播民谣。
送倪知县克明服阕赴京
作者：王绂
朝代：明

解绶归来庐墓侧，俄然三载废鸣琴。哀情那尽思亲泪，壮志难忘报国心。马识京尘嘶晚道，人经官驿听秋砧。恩荣不日除书下，好为林泉早寄音。
送傅子晦教授之兴化
作者：王绂
朝代：明

扁舟欲别之何处，一官典教闽中去。细雨榕阴面面山，薰风荔子家家树。怜君年少非常伦，才赡人称席上珍。黉馆讲馀清昼永，玉琴閒弄杏坛春。
送僧归吴兴用杨进士韵
作者：王绂
朝代：明

暂将踪迹寓京畿，海鹤江云处处飞。老托孤藤随作伴，贫收碎帛破成衣。吟边灯影同清夜，别后钟声隔翠微。愧我浮名苦相伴，何缘参谒叩禅扉。
送僧怀师古庵住惠山并写竹枝以赠
作者：王绂
朝代：明

泉声山色古今同，师去尤能继若翁。临别自惭无可赠，一枝聊为助清风。
送僧瑀楚南住灵岩寺分题得披云台
作者：王绂
朝代：明

古寺香台客到稀，閒云无伴待师归。霏霏偏解护禅榻，片片宁堪补衲衣。舒卷任缘那有碍，去留无著总忘机。讲时应有神龙听，化作遥天法雨飞。
送刘秀才日升归江西挈家
作者：王绂
朝代：明

通籍金闺步玉堂，喜同三载近清光。每惊得句近陶谢，复见挥毫逼晋唐。公宴屡分光禄酒，客庖长饫大官羊。到官好慰妻孥意，早谢家山入帝乡。
送医士张孟经归华亭
作者：王绂
朝代：明

张君深得活人理，白发萧骚垂两耳。颜面如童步若飞，自说平生能服饵。京都卖药三载馀，帘垂一榻廛中居。荣名利禄不挂口，向人只讲岐黄书。曾闻旧业松陵曲，井臼依然邻二陆。鲈肥秋浦莼正香，虎卧芳林杏初熟。今年忽复思东归，海门一叶春帆飞。到家尊酒作良会，当时耆旧今应稀。都门柳花飞白雪，欲折长条赠君别。不知此去几时来，我亦相从问丹诀。
送卓逸民归浙东迎养
作者：王绂
朝代：明

每愧空林反哺鸦，庭闱迢递日西斜。暂归乡里翻如客，久住京华即是家。珍味可尝光禄馔，忘忧还种北堂花。安舆催上休迟滞，书法须君考谬差。
送友
作者：王绂
朝代：明

路极天涯未忍分，一重山外一重云。人生自古多离别，江海飘零岂独君。
送友人
作者：王绂
朝代：明

投老还乡鬓已丝，风流谁说异年时。数间书屋莺花绕，千里楼船婢妾随。宝剑每将灯下看，玉箫应向月中吹。人生此乐如君少，莫笑吴侬拂袖迟。
送台州医官裘训科南归
作者：王绂
朝代：明

学业究岐黄，新除拜宠光。济人唯用药，从宦不离乡。选胜登霞峤，寻真访石梁。因知归思趣，不敢问奇方。
送叶生来省兄归钱塘
作者：王绂
朝代：明

急难曾诵鹡鸰诗，相见如何又别离。要把平安早归报，双亲闾巷立多时。兄弟和同百岁心，肯辞千里远来寻。到家亲旧应相问，只说君恩海样深。
送叶生来省兄归钱塘·其一
作者：王绂
朝代：明

急难曾诵鹡鸰诗，相见如何又别离。要把平安早归报，双亲闾巷立多时。
送叶生来省兄归钱塘·其二
作者：王绂
朝代：明

兄弟和同百岁心，肯辞千里远来寻。到家亲旧应相问，只说君恩海样深。
送叶经历致仕归建宁
作者：王绂
朝代：明

十载塞垣外，一身戎马间。拜官才受赏，谢病却投閒。黄菊晚连径，白云秋满山。趣多那可及，怅望送君还。
送吕太守之沁州
作者：王绂
朝代：明

沁州汾水北，兹地我曾过。郡郭云山绕，人家土屋多。民淳无狱讼，时泰少徵科。此去君为牧，应闻五裤歌。
送吕永明复任饶州司税
作者：王绂
朝代：明

与君同里闬，游宦异西东。饶郡久司税，天官初考功。估平常课集，货聚远人通。自此应超擢，休言秩未崇。
送吴中书南京复职
作者：王绂
朝代：明

送别都门臈已残，朔风吹雪思漫漫。计程中路逢新岁，拜命南京复旧官。潮落秦淮江月小，帆开扬子海天宽。凤池诸老应无恙，千里凭君一问安。
送吴太仆还京
作者：王绂
朝代：明

岁莫金台雨雪飞，匆匆相见即相违。年来每忆交游少，别后休令信息稀。马渡淮船春意早，人还京阙晓光微。亲朋见问无多及，况味依然老布衣。
送吴掾郎礼归无锡省亲
作者：王绂
朝代：明

作掾已三载，兵曹典要机。久能勤案牍，今喜访庭闱。沽酒莺花晚，行庖笋蕨肥。故山无限好，惆怅不同归。
送周经历之广东神电卫
作者：王绂
朝代：明

落落襟怀自不羁，客边相见即相知。几番官舍同谈笑，千里云帆远别离。拜命正当初夏日，到官应值早秋时。年来戎幕应无事，对酒投壶日咏诗。
送周编修复任还南京
作者：王绂
朝代：明

十载词林来考绩，两京佳丽遍游观。纪行随处添新藁，拜命归时复旧官。雨过秣陵山色好，潮生杨子水容宽。悬知别后重回首，寒树江云路渺漫。
送大学士黄静庵先生拜封归永嘉
作者：王绂
朝代：明

幢幢车盖出都门，宴别江亭日未曛。归会耆英风致好，举杯花下说君恩。纶音褒美拜恩归，父子同荣世所稀。不但到家人共喜，旧时泉石总生辉。萧萧华发被恩荣，圣主于今重老成。只恐东山眠未得，蒲轮非久又相迎。
送大学士黄静庵先生拜封归永嘉·其一
作者：王绂
朝代：明

幢幢车盖出都门，宴别江亭日未曛。归会耆英风致好，举杯花下说君恩。
送大学士黄静庵先生拜封归永嘉·其三
作者：王绂
朝代：明

萧萧华发被恩荣，圣主于今重老成。只恐东山眠未得，蒲轮非久又相迎。
送大学士黄静庵先生拜封归永嘉·其二
作者：王绂
朝代：明

纶音褒美拜恩归，父子同荣世所稀。不但到家人共喜，旧时泉石总生辉。
送大学士黄静庵先生拜封归永嘉王止中先生来视其甥庶子黄君既而还永嘉因送之·其一
作者：王绂
朝代：明
体裁：七言绝句

高隐丘园雪满颅，何由巾履到皇都。要将眼见贤甥贵，宅相当年信不诬。
送子南归二首
作者：王绂
朝代：明

离情于汝倍多愁，相顾无言只泪流。旧业未知还可葺，边城犹恐不宜留。冻云衰草横沙碛，落月悲笳起戍楼。叹我归期难预卜，好将诗礼袭箕裘。情亲不觉泪纷纷，顿足牵衣未忍分。后累定知殃及汝，中年谁料苦从军。一身弓剑屯青海，千里关河望白云。汝母早亡遗幼弟，古来同气汝曾闻。
送子南归二首·其一
作者：王绂
朝代：明

离情于汝倍多愁，相顾无言只泪流。旧业未知还可葺，边城犹恐不宜留。冻云衰草横沙碛，落月悲笳起戍楼。叹我归期难预卜，好将诗礼袭箕裘。
送子南归二首·其二
作者：王绂
朝代：明

情亲不觉泪纷纷，顿足牵衣未忍分。后累定知殃及汝，中年谁料苦从军。一身弓剑屯青海，千里关河望白云。汝母早亡遗幼弟，古来同气汝曾闻。
送宏上人住保宁寺
作者：王绂
朝代：明

别来忘岁月，相见又飘然。去住浑无著，行藏只任缘。故山唯落木，废刹锁荒烟。师去重开社，香灯祝万年。
送宏上人住保宁寺
作者：王绂
朝代：明

归去家山续祖灯，飘然别我下兰陵。遥知后夜空江上，月照孤篷坐一僧。
送实即中之杭州都纲
作者：王绂
朝代：明

自是人天说法师，新承恩命授官资。春乘短棹还山去，晓著方袍向阙辞。楚甸苍茫残雪尽，海天空阔片云迟。诸僧迎候知应久，共看松房偃旧枝。
送常士昌之雁门
作者：王绂
朝代：明

匆匆又复上征鞍，何日重来叙旧欢。去速未能陪奉久，交深唯觉别离难。春回上国莺花早，岁暮边城雨雪寒。两地相思俱是客，好将书札寄平安。
送廖教谕再任松溪县庠
作者：王绂
朝代：明

匆匆相送出都城，回首松溪两月程。行藁近添新著述，到官仍复旧师生。坛开红杏微风暖，池长青芹细雨晴。今岁秋闱攀桂客，多应讲下占魁名。
送张中书愿中扈从出塞
作者：王绂
朝代：明

圣主巡边驭六师，君当扈跸共称宜。天威震动风云合，漠野归降雨露施。策马晓行随綵仗，濡毫夜直近彤墀。人生际遇真非偶，况复功名及盛时。
送张副使赴四川宪司
作者：王绂
朝代：明

宪节遥临白帝城，圣心欲慰远民情。豺狼退伏霜威劲，雕鹗高抟海宇清。剑阁日斜骢马骤，锦江春好绣衣明。遥知到日循行处，父老欢呼夹道迎。
送张知县
作者：王绂
朝代：明

作宰麻阳去，民风杂五溪。世传盘瓠后，地接夜郎西。臈酿多藤酒，春禽半竹鸡。到官应有便，莫惜寄缄题。
送张知县邦达
作者：王绂
朝代：明

我初长安识君面，四十才华正强健。北海云鹏翅欲张，南山雾豹文初变。自言来京已三载，足迹劳劳半邮传。东浮浙水驾风涛，西上苍梧蹑云巘。怀中无复茂才金，身上空馀慈母线。别去无何忽相报，近得高闲适安便。乃知优给有庠序，择师教育君膺选。绛帐三间坐百人，青衿一字数千遍。三略才过又六韬，终日吾伊不知倦。吁嗟天意谅有在，有美如平岂贫贱。今年诏下大搜贤，公论推君当鹗荐。扶摇直上试天官，一策敷陈云锦绚。赏音不独主司惊，啧啧旁观尽称善。绿绶初垂何所之，独向炎方宰花县。炎方近年无瘴疠，民物安然乐丰羡。远徼尤宜宽政施，皇恩有待仁风扇。此行所重民社寄，临别肯为儿女恋。秦淮弱柳垂青青，折取长条共攀饯。沙口帆移燕语留，花前酒续莺声劝。明朝应度岭头云，千里相思一回眷。迟子三年政绩成，还来此地重相见。薏苡曾为马援珠，归囊肯带包公砚。骥足应知难久淹，嘉声又达明光殿。
送张邦达之四会
作者：王绂
朝代：明

送君之四会，接境近番禺。夷獠居相杂，炎凉候颇殊。时清销瘴疠，地广辟膏腴。政绩三年后，应知德化孚。
送怀益州长老之四明
作者：王绂
朝代：明

怀公方外士，去住两翛然。有相皆成幻，无心即是禅。钟声山寺月，杯影海门烟。为续祖灯去，能忘应世缘。
送曹勉省父后南归
作者：王绂
朝代：明

故乡南望路漫漫，回首严亲泪眼看。未别只言归思切，临行犹觉去情难。关门月落鸡声晓，塞草霜枯雁影寒。知汝到家眠未稳，又思行李促征鞍。
送朱叔服还江西写送别图并诗于上
作者：王绂
朝代：明

柳拂东风弄晓寒，送君沽酒出长干。閒身已遂还家乐，直道方知处世难。云尽匡庐山色好，雪消彭蠡水容宽。离情一段归图画，留取相思别后看。
送朱生回
作者：王绂
朝代：明

雁落烟汀远树微，扁舟江上送君归。到家正好新醪熟，应向堂前戏綵衣。
送李教谕之无锡
作者：王绂
朝代：明

送别都门酒满卮，吾乡今喜得贤师。中朝正值文风盛，后学应蒙化雨施。雁度江淮霜落早，马行齐鲁雪晴时。故人相见如相问，为说年来鬓已丝。
送杨得昂
作者：王绂
朝代：明

我适桑乾归，君犹五溪去。飘流若萍蓬，何繇复相遇。迢迢江上山，历历烟中树。后夜月明时，相思渺何处。
送杨得昂
作者：王绂
朝代：明

数载不相见，一见惊复喜。翻思两地情，音问隔千里。宿雨暗洲渚，飞鸿度江水。孤棹即飘然，离愁又重起。
送杨教授之邵武
作者：王绂
朝代：明

教铎之闽郡，诸生待琢磨。莫言居职冷，应见育材多。晚棹投孤驿，春衣换夹罗。去途经浙水，旧业喜相过。
送杨昂从戍
作者：王绂
朝代：明

溪口停桡别故人，临行不觉泪沾巾。一身囊橐亲同旅，满眼松楸托近邻。蛮洞晓云晴复雨，瘴乡冬日暖如春。于今圣主多恩泽，久屈应知渐可伸。
送松溪宰
作者：王绂
朝代：明

恩除百里应星辰，匹马萧萧远入闽。遥想到官花满县，煖风莺燕万家春。
送松溪宰周景辰调连城
作者：王绂
朝代：明

君从松溪来，又复连城去。宦游若萍蓬，流转那能住。百年多远别，握手几欢遇。况兹当暮龄，幽抱复难愬。都门一杯酒，回首知何处。天南与天北，相思渺云树。